text:
*Muri cyamunara abahesha b’inkiko baravugwaho kuba ba komisiyoneri,
*Muri ibi byabereye i Ngoma abaturage ntibanyuzwe n’uko amafaranga yabariwe mu ruhame,
*Hari abavuga ko abahesha b’inkiko barya ruswa muri cyamunara.
Guteza cyamunara si ijambo rishya mu matwi y’abaturage, bashyira mu majwi abahesha b’inkiko kuba batesha agaciro imitungo iba igiye gutezwa ikagurishwa ku giciro gito cyane ndetse akenshi ikagurwa n’inshuti magara zabo cyangwa umuhesha w’inkiko wayiteje cyamunara.
Abanyamategeko twaganiriye kuri iki kibazo bameza ko urebye neza wasanga ikiba kihishe inyuma ari ruswa bakaba bagira inama nyir’umutungo watejwe cyamunara kutazajya yemera mu gihe atanyuzwe n’uko umutungo we ugurishijwe ahubwo ngo ajye ahita ajyana ikirego mu rukiko rumurenganure.
Umuseke wageze mu kagari ka Karenge mu murenge wa Kibungo mu karere ka Ngoma, umuhesha w’inkiko ateza cyamunara umutungo w’uwitwa Bizimungu Thierry ariko habamo ikibazo kutanyurwa na nyiri mitungo avuga ko agaciro kayo kapfobejwe kandi harimo n’amananiza.
Uwatangaga amafaranga menshi yatanze miliyoni 40 n’ibihumbi 50 ariko ntiyemererwa gutwara uwo mutungo kuko ngo adafite cheque y’amafaranga mu mufuka.
Aha icyamunara kigiye gutangira yahise yanga ko bishyura hakoreshejwe cheque kandi atari yarigeze abishyira no mu itangazo ngo ryari ryaramanitswe.
Ibi byahise bituma uwari waje yitwaje ibikapu byuzuyemo milioni 29 ari we wegukana uwo mutungo uwari watanze menshi ntiyaba akiwubonye.
Bizimungu Thierry nyiri uyu mutungo, yahise yamagana iki kemezo avuga ko kibogamiye ku wo yise ko ari inshuti y’umuhesha w’inkiko.
Ati ”Nzi neza ko igiciro bayigurishije kidakwiranye n’inzu yonyine irimo, ntabwo iyakwiye. Yaje yabyiteguye jye numvaga iri bugere nko muri milioni 80 none reba yanze cheque.”
Tuyishime Claude wari watanze amafaranga mesnhi ariko ntahabwe agaciro ngo kuko ari cheque, yavuze ko ipiganwa nk’iri ritabaho ngo kuko si ubwa mbere apiganwe.
Umuhesha w’inkiko wateje cyamunara iyi mitungo ntiyemeye kugira icyo avuga mu itangazamakuru, ariko abaturage bari aho Cyamunara yabereye ntibyabanyuze.
Me Mwizerwa Marie Grace, umunyamategeko hano mu Rwanda wunganira abantu mu nkiko, aremeza ko urebye neza wasanga ikiba kihishe inyuma y’ibibera muri cyamunara ari ruswa akagira inama nyir’umutungo waterejwe imitungo kutazajya yemera ko umutungo we ugurishwa ku giciro gito ahubwo ngo ajye ajyana ikirego mu rukiko rumurenganure.
Ati ”Byagaragaye ko umuhesha w’inkiko aba afite undi ku ruhande uteganyijwe kandi atanga amafaranga make, urumva rero hari ibanga baba bafitanye rishingiye ku cyaha cya Ruswa. Nabagira inama kuzajya batambamira iyo cyamunara mu gihe batanyuzwe n’igiciro kuko amategeko abaha uburenganzira.”
Ubusanzwe Cyamunara ibera mu ruhame ariko ntibimenyerewe ko amafaranga azanwa mu gikapu akabarirwa mu ruhame uwazanye cheque akimwa agaciro.
Elia BYUKUSENGE
UMUSEKE.RW/I Burasirazuba
9 Comments
-
Ndashimira uiuseke washyize ku mugaragaro iyi mikorere idakwiye. N’impumyi yabona ko akarengane ari kose niba koko ari ko byagenze . Nizere ko ababishinzwe babikurikiranira hafi.
-
Hahahahaaaa! Uyu muhesha w’inkiko ngo w’umunyamwuga we noneho ni gaheza! None se iyo ba John Rwangombwa bavuga ibya cashless economy we yumva kwikorera amagunira y’inoti umuntu agiye mu cyamunara? Ubu se ibi nabyo birasaba urukiko ngo nyiri umutungo arenganurwe ko abacamanza nabo bagowe? Cyangwa uriya mugore yamaze gufatwa niba atamaze kwambuka Tanzania maze uwaguze akaba ariwe usigara yirwariza? Wa mugani ubanza bitazoroha…
-
Ariko ubundi muzatubarize abanyamategeko. Kuki iyo bateje cyamunara cg barangiza Imana ubabwira ko na nyir’umutungo hari ibyo basaba ko bishyirwa muri PV bakanga?! Minisiteri ibishinzwe izarebe uburyo yashyiraho format aho nyirumutungo agira icyo yongeraho(comments). N’ibyo byabereye Ngoma bishyirwe muri PV nurega abone aho ahera.Nukuri MINIJUST nidafasha abaturage barashira. Uziko umuhesha nicara mu biro akandika ko yakuzaniye assignation cg imenyekanisha bikaba birarangiye ibyawe bakabiteza utarigeze ubimenya. Ngo hari n’aho yabivuze yarapfuye da!!!!
-
Evode nadufashe rero ashyireho amategeko akakaye ku bahesha b’inkiko kuko babahaye ububasha bwinshi Bityo n’ukoze ikosa yitwaje ubwo bubasha yagakwiye guhanwa by’intangarugero.
-
Ndagira ngo ababisobanukiwe batubwire ububasha “Umuhesha w’inkiko wumwuga” yaba afite.kuko mbona bariya bantu hari byinshi bangiza pe!ahubwo usanga bakurura amakimbirane aho kuya hosha.
Mu karere ka Rubavu naho nuko.
MINIJUST irebe uburyo yabicyemura mu maguru mashya.byibuze hazajye hakora 2 bari kumwe (pairs)
-
Birantangaje kubona umuntu w’Umugore/Umudamu nawe akora amanyanga nk’ariya. Nari nzi ko biriya by’amanyanga bikorwa n’abaheshabinkiko b’abagabo gusa. Yewe yewe Rwanda, umunya rwose nta bupfura bukiba mu bantu kugera naho igitsinagore kinjira mu manyanga nk’ariya!!!!!!!!.
Abenshi twari tuzi ko ruswa ziribwa n’abagabo gusa, none n’abagore barahagurutse!!!!!Ntibizoroha, ntibizoroha,ntibizoroha.
-
ibi ntibizoroha leta nutabare abaturage ntabwo abahesha binkiko barenfanya abantu tubireberera
-
ibi ntibizoroha leta nutabare abaturage ntabwo abahesha binkiko barenganya abantu tubireberera
-
Police nigire bwangu ikore akazi kayo nta bunyamwuga bw’uriya na Bank ariya cash ntago iyitanga iyo uyitunguye none we ngobikorere amagunira yirukanywe Burundu mukazi ka leta pe birakabije ESE ubundi avugako cash na cheq bitaniye he yose si amafaranga none se we ayo atunze arayisasira?


c: text/html

text:
Mu biterane biherutse gutegurwa n’umuryango w’ivugavutumwa ku isi hose uzwi nka Teen Challenge Rwanda, habonetse amashimwe akomeye nyuma y’uko abantu basaga 3000 barimo abari barasabitswe n’ibiyobyabwenge bakiriye agakiza abandi bakihana.
Mu biterane biherutse gutegurwa n’umuryango w’ivugavutumwa ku isi hose uzwi nka Teen Challenge Rwanda, habonetse amashimwe akomeye nyuma y’uko abantu basaga 3000 barimo abari barasabitswe n’ibiyobyabwenge bakiriye agakiza abandi bakihana.
- abantu bari itabiriye ari benshi
Nk’uko insanganyamatsiko y’iki giterane yagarukaga ku ruhare rw’urubyiruko mu kurwanya ibiyobyabwenge, byatanze umusaruro ukomeye kuko abantu benshi babashije guhindukirira Uwiteka barihana bahinduka ibyaremwe bishya.
Abahanzi batandukanye barimo Serge Iyamuremye, Kingdom Ministries ndetse na Pastor Benie, bari mu bagize uruhare mu guhembura imitima ya benshi dore ko iki giterane cyabereye i Kigali cyari kitabiriwe n’abantu barenga 500 bari banyotewe n’Ijambo ry’Imana banataha ibitangaza byakoretse.
- Serge Iyamuremye,yararirimbye benshi basuka amarira
Pastor Willy Rumenera, umuyobozi wa Teen Challenge mu karere k’ibiyaga bigari, yashimiye Imana kuba yaragaragaje ugukomera kwayo ikiyerekana imbere y’imbaga nyamwinshi.
Yagarutse ku bikomeye Imana yamukoresheje ikamufasha kurera abana yakuye mu biyobyabwenge kandi uyu murimo akaba azawukomeza nk’umuhamagaro yahawe, aho buri mwaka azajya akomeza kwakira abatarabivamo akabafasha kwakira umwami Yesu.
- Willy Rumenera,umuyobozi wa Teen Challenge
Umuhanzi akaba n’umushumba (Pastor Benie) umaze imyaka 60 akijijwe, mu buhamya yatanze buri no mu bafashije benshi, yavuze ko ashima Imana yamuhinduriye amateka mu buzima nyuma y’uko yafataga ibiyobyabwenge bikomeye mu gihe yabaga yabibuze akabura amahoro.
- Pastor Benie wari warazahajwe n’ibiyobyabwenge akaza kubivamo
Yagize ati ”Ndashima Imana yakoze ibikomeye igahundura ubuzima bwanjye bwari bwuze ibiyobyabwenge, iyo nabifataga numvaga ibyishimo ari byose ariko nabibura singire amahoro, nkahora muri ibyo, ariko Yesu aza kumfata ukuboko abintetururamo ubu ndashikamye mu gakiza.”
Jackson na Jean Claude bamwe mu rubyiruko bafashijwe na Teen Challenge kureka ibiyobyabwenge, batangaje ko bishimiye kuba batakiri imbata y’urumogi, inzoga n’itabi babikesha umubyeyi Imana yabahaye Pastor Willy Rumenera.
Jackson ati ”Ndashima Imana, ubuzima bwanjye nta cyizere bwo kubaho bwari bufite. Natangiye gufata ibiyobyabwenge mfite imyaka 11, aho inshuti n’abavandimwe bari barampebye bitewe n’uburyo bambonagamo, ariko ubu nabaye umugabo wo guhamya Imana nkanabafa abo twari dusangiye ubwo buzima bubi kubuvamo.
Yakomeje agira ati ”Tugomba gusohoza isezerano Imana yaduhaye ryo kujya mu mahanga yose kwamamaza ubutumwa bwiza bw’umwami wacu Yesu Kristo."
J.Claude na we yunze mu rya mugenzi we, ashima Imana yakoreye muri Jackson akamubwiriza ubutumwa bwiza nawe akareka ibiyobyabwenge none ubu nkaba nanjye mfasha abatari bake kubireka.
Yagize ati ”Nafunzwe kenshi nzira urumogi,kuburyo inzego z’umutekano zageze igihe zikavuga ko ibyange byarangiye kuko hari igihe nahohoterwaga zikavuga ko ari njyewe nyirabayazana.”
Hari abandi batandukanye batanze ubuhamya ko bigobotoye ibiyobyabwenge babifashijwe na Teen Challange Rwanda.
- Uyu yitwa Joseph urumogi rwari rwaramugiye mu maraso
- Joseph ni gutya asigaye asa nyuma yo kureka ibiyobyabwenge
Mbere y’iki giterane cyabereye i Kigali,i Muhanga naho habereye igiterane cyahuruje imbaga aho abantu basaga 5000 bari bahateraniye bumva ijambo ry’Imana abarenga 1000 bakira agakiza harimo nabari barabaswe n’ibiyobyabwenge.
Si i Muhanga gusa kuko no mu karere ka Bugesera hari hateraniye abarenga 8000,benshi muri bo bakira agakiza.
Mu gusoza ibi biterane byose umuyobozi wa Teen Challenge Rwanda,yavuze ko hari ingamba nyinshi zo gukomeza kurwanya ibiyobyabwenge cyane cyane ibyiganje mu bahanzi,Sports n’ibindi byiciro bitandukanye bikunze kugaragaramo.
Imirasire.com

robotstxt: allowed

filter: keep


text:
Byagaragaye ko abana bakomoka ku babyeyi batandukanye kakunze kugerwaho n’umubyibuho ukabije
Ubushakashatsi bwakozwe n’abahanga mu mitekerereze ya muntu bo muri Kaminuza ya Florida muri Leta Zunze Ubumwe za Amerika, bwerekanye ko abana bakomoka ku babyeyi batandukanye bakunze kugerwaho n’umubyibuho ukabije.
Daily mail itangaza ko Prof. Jon Maner wari wayoboye ubushakashatsi yagize ati “ Kubaho muri iyo mibereho mu gihe ukiri umwana bigaragaza ko bigoye, kuba abantu bateganya uko bazabaho mu gihe kizaza biragorana icy’ingenzi ni uguharanira kubaho neza uyu munsi.”
Mu Bufaransa cumi na batanu ku ijana by’abaturage bafite ikibazo cy’umubyibuho ukabije ariko umuryango ushinzwe iterambere n’ubukungu uvuga ko icyo cyorezo gishobora gukomeza kwiyongera ku buryo gishobora kugera kuri makumyabiri na rime ku ijana mu mwaka wa bibiri na mirongo itatu haba mu Bufaransa no muri Leta Zunze Ubumwe za Amerika.


text:
Uyu mubyeyi w’abana bane bose batarengeje imyaka 12 barimo n’umuto w’amezi ane atunzwe no guca inshuro, yibera mu nzu yasenyutse.
Muhawenimana yabwiye IGIHE ko ahangayikishijwe n’ubuzima bw’abana be bitewe n’ubuzima babayemo, afite impungenge ko bakwicwa n’umusonga kuko imbeho ibasanga mu nzu.
Uretse kutagira aho abatuye, uyu mubyeyi avuga ko we n’abana be barya rimwe ku munsi ndetse hari n’igihe baburara bitewe n’uko nta bushobozi bwo kubatunga, dore ko nta mugabo agira.
Yagize ati “Nari mfite umugao tubyarana abana babiri aranta noneho nshugurika undi tubyarana abandi babiri nzi ko byibuze azamfasha no kurera n’abandi nyuma nawe aza kwigendera ndamubura ku buryo ubu mbayeho nabi kuko ninjye ujya guca inshuro mpingira nk’abantu kugira ngo mbashakire ikibatunga.”
Avuga ko ku munsi iyo yaciye inshuro atahana amafaranga 600 akaba ariyo akuramo ibimutunga we n’urubyaro rwe.
Muhawenimana akomeza avuga ko afite impungenge z’uko inzu abamo we n’abana be izabagwira bitewe n’ukoyasenyutse akabura ubushobozi bwo kuyubaka ndetse ubuyobozi bukaba bwaramubwiye ko ariwe ukwiye kuyiyubakira.
Yagize ati “Mbayeho nabi kandi nawe urabibona kuko ndyama mfite ubwoba ko iyi nzu iri butugwire cyane cyane nko muri ibi bihe by’imvura kubera ko nawe urabona ko idakinze.”
Byongeye, Muhawenimana avuga ko atishimira kuba akennye ariko akaba ari mu cyiciro cya kabiri cy’Ubudehe.
Ati “Banshyize mu cya kabiri kandi nibo bampaye ikibanza n’amabati yo kubaka iyi nzu ariko mbabazwa n’uburyo yasenyutse bakanga kumfasha kugira ngo nyisane none abana banjye bagiye kuzicwa n’umusonga kubera imbeho.”
Muhawenimana avuga ko akennye ku buryo atabasha no kubona ibikoresho by’ishuri by’abana be babiri biga mu mashuri abanza.
Yemeza ko ikibazo cyo kuba inzu yaramuguyeho akaba atabasha kuyisana yakigejeje ku Kagari no ku Murenge, bakaba bakizi nubwo ntacyo barabikoraho.
Umunyamabanga Nshingwabikorwa w’Umurenge wa Muhura, Mushumba John, we yavuze ko ikibazo cy’uyu mubyeyi atari akizi ariko avuga ko bagiye kugikurikirana kugira ngo barebe uko bamufasha.
Yagize ati “Icyo kibazo ntitukizi kuko tutamwakiriye wenda ariko tugiye kugikurikirana kugira ngo tumufashe kuko abantu nkabo hari n’igihe tubaha ubufasha bwo kububakira mu muganda rusange, naho ku bijyanye na Girinka nawe urumva ko umuntu nk’uwo utamuha inka kandi nta bwatsi bwo kuyiha afite.”


text:
Hassan B. Jallow (Gambiya)
Wari Porokireri w’Urwego rw’Inkiko Mpanabyaha Mpuzamahanga kuva ku itariki ya 1 Werurwe 2012 kugera ku ya 29 Gashyantare 2016
Justice Hassan Boubacar Jallow, Umugambiya w’umwavoka n’umunyamategeko, yahawe umwanya wa Porokireri w’uru Rwego n’Inama Inshinzwe Amahoro ku Isi ku itariki ya 1 Werurwe 2012 mu gihe cy’imyaka ine. Justice Jallow kandi akomeje kuba Porokireri w’Urukiko Mpanabyaha Mpuzamahanga Rwashyiriweho U Rwanda, akaba ari kuri uwo mwanya kuva mu w’2003.
Porokireri Jallow yavukiye muri Gambiya mu w’1951, maze atangira umwuga mu by’amategeko mu w’1976 akora akazi k’Umushinjacyaha Mukuru mu gihugu cye, kugeza ubwo abaye Avoka Mukuru w’icyo gihugu mu w’1982. Yanabaye umwe mu nzobere mu by’amategeko y’Umuryango w’Ubumwe bw’Afrika, kandi yanagize uruhare mu gutegura inyandiko irebana n’igitabo gikubiyemo amahame arebana no kubahiriza uburenganzira bw’abaturage cy’uyu muryango yemejwe mu w’1981. Kuva mu mwaka w’1984 kugeza mu w’1994, yashinzwe imirimo y’Avoka Mukuru, aba na Minisitiri w’Ubutabera wa Gambiya. Nyuma yaho yakoze mu Rukiko rw’Ikirenga rwa Gambiya kuva mu w’1998 kugeza mu w’2002.
Mu w’1998 Porokireri Jallow yashyizweho n’Umunyabanga Mukuru w’Umuryango w’Abibumbye, ashingwa gusuzuma mu rwego rw’amategeko imirimo y’Urukiko Mpuzamahanga Mpanabyaha Rwashyiriweho u Rwanda, n’iy’Urukiko Mpanabyaha Mpuzamahanga Rwashyiriweho icyahoze ari Yugosilaviya. Yanagize imirimo itandukanye muri Commonwealth harimo kuyobora itsinda ry’impuguke za guverinoma rireba Uburenganzira bwa muntu, anakora kandi nk’umwe mu bagize Urukiko rwa Commonwealth. Mbere yo kuba Porokireri w’Urukiko Mpanabyaha Mpuzamahanga Rwashyiriweho u Rwanda, yabaye Umucamanza mu Rukiko rw’Ubujurire rwa Sierra Leone ashyizweho n’Umunyamabanga Mukuru w’Umuryango w’Abibumbye mu w’2002.
Porokireri Jallow yize iby’amategeko muri Kaminuza y’i Dar-es-Salaam, Tanzania (1973), yize mu iShuli ry’Amategeko rya Nigeria (1976) na University College, London (1978). Avuga icyongereza n’igifaransa, n’izindi ndimi kandi yanditse n’ibitabo byinshi, harimo ibirebana n’Itegeko Mpuzamahanga Mpanabyaha, amategeko rusange mpuzamahanga ahana ibyaha, arebana n’uburenganzira bw’ikiremwamuntu, n’amahoro n’ubutabera ku Isi.
Porokireri Jallow yahawe n’igihugu cye cya Repubulika ya Gambiya umudari w’ishimwe witwa “Commander of the National Order of the Republic of The Gambia”.
John Hocking (Australia)
Gerefiye w’Urwego rw’Inkiko Mpanabyaha Mpuzamahanga kuva taliki 18 Mutarama 2012 - 31 Ukuboza 2016. Yavutse ku italiki ya 6 Kanama 1957 muri Australiya.
Bwana John Hocking yashyizweho nk'Uwungirije Umunyamabanga Mukuru, nka Gerefiye w’Urwego rw’Inkiko Mpanabyaha Mpuzamahanga, n’Umunyabanga Mukuru w’Umuryango w’Ababibumbye ku italiki ya 18 Mutarama 2012. Bwana Hocking ubusanzwe yari Gerefiye w’Urukiko Mpanabyaha rw’icyahoze ari Yugosilaviya kuva muri Gicurasi 2009, umwanya yagumyeho anakora indi mirimo muri uru Rwego.
Bwana Hocking ni umwe mu bakozi bamaze igihe b’Urwego rw’Inkiko Mpanabyaha Mpuzamahanga Rwashyiriweho icyahoze ari Yugosilaviya, aho yageze mu w’1997. Mu mirimo ye yakoze mu Rukiko Mpanabyaha Mpuzamahanga Rwashyiriweho icyahoze ari Yugosilaviya harimo kuba Uwungirije Gerefiye kuva mu Kuboza 2004 kugeza muri Mutarama 2009 aho yatangiye imirimo ya Gerefiye by’agateganyo. Mbere yaho, yari Umujyanama Mukuru mu Nkiko z’Ubujurire bw’Inkiko Mpanabyaha Mpuzamahanga Rwashyiriweho icyahoze ari Yugosilaviya hamwe n’Urukiko Mpanabyaha Mpuzamahanga Rwashyiriweho u Rwanda. Mbere yaho yakoze nk’umujyanama mu manza za mbere zikomatanyije z’Urukiko Mpuzamahanga Rwashyiriweho icyahoze ari Yugosilaviya, ziswe Urubanza rwa Čelebići.
Bwana Hocking yakoze imyaka irenga 25 nk’umunyamategeko ukora mu rwego rw’igihugu cye no ku rwego mpuzamahanga. Mu mirimo yakoze mbere yaho harimo kuba umujyanama ushinzwe iby’amategeko na politiki w’Umuryango w’Ubukungu, Ubufatanye n’Amajyambere i Paris, Umujyanama mu byerekeye Amategeko na Politiki wa Televiziyo na Radiyo ya Guverinoma ya Australia, icyiciro cy’Itangazamakuru, umujyanama mu by’amategeko na politiki w’abanyamategeko baharanira uburenganzira bw’ikiremwamuntu, n’ishuli ryigisha ibya filimi ry’i Londoni, Umujyanama ukorana n’Umucamanza Michael Kirby, wahoze ari Perezida w’urukiko Rukuru rw’Ubujurire rwa Australiya, aba kandi, Umujyanama mu by’amategeko na politiki wa komisiyo ya Australiya ireba iby’amafilimi.
Bwana Hocking yemewe nk’avoka muri Lincoln’s Inn, i Londoni, n’Umunyamategeko ndetse na avoka mu Rukiko rw’ikirenga rwa Victoria na New South Wales muri Australiya. Afite Impamyabumenyi mu by’Amategeko yo mu rwego rwo hejuru yo muri Kaminuza ya Londoni (London School of Economics and Science), Impamyabushobozi mu Mategeko yo muri Kaminuza ya Sydney, n’Impamyabushobozi mw’Ikoranabuhanga (Physiology and biochemistry) yo muri Kaminuza ya Monash I Melbourne, muri Australiya.
Yanditse inyandiko nyinshi, zasohotse, cyane cyane ku birebana n’amategeko mpuzamahanga arengera ikiremwamuntu na mpanabyaha. Avuga Icyongereza n’Igifaransa.


text:
Ngororero: Intore ziyemeje kurangwa n’ubutore n’indangagaciro nyarwanda
Intore 979 zirimo abakobwa 439 n’abahungu 541 barangije amashuri yisumbuye zatangiye gahunda z’Itorero. Urwo Rwanda rw’ejo rwiyise INTARUSHWA MU MIHIGO, INTAVOGERWA, INTIGANDA n’andi mazina y’Intore ziyemeje gushyira mu bikorwa ghunda ya Ndi Umunyarwanda no kurangwa n’ubutore n’indangagaciro nyarwanda.
Ibyo  ngo bakabikomora ku Intore y’ikirenga Nyakubahwa Perezida wa Repubulika y’urwanda Paul KAGAME wagaruye Itorero mu Rwanda. Mu gutangiza gahunda z’itorero mu karere, bwana Mazimpaka Emmanuel umuyobozi w’Akarere wungirije ushinzwe ubukungu yibukije ko Itorero ryahozeho rikaza gusenywa n’Abakoloni.
Yabwiye urubyiruko ko mu itorero ariho abanyarwanda bashimangiraga igihango cy’ubumwe, bakimakaza indagagaciro nyarwanda, bagahiga kandi bakiyama za kirazira, asaba urubyiruko kugira imihigo ishingiye ku kuri kuboneka mu midugudu baturutsemo kandi bakazahatanira kuyesa.
Asobanura gahunda ya Ndi Umunyarwanda Bwana Mazimpaka yavuze ko ari gahunda yo gushimangira isano ya “magara ntunsige†irangwa n’ingengabitekerezo y’ubunyarwanda ikubiyemo indangagaciro na kirazira.
Nziyonsenga Bernard umwe murubyiruko uri mu itorero yabajije ati ese n’ abanyarwanda bari hanze y’igihugu bibona  muri gahunda ya Ndi Umunyarwanda?. Bwana Mazimpaka asobanura ko iyi gahunda ireba abanyarwanda bose baba abari imbere mu gihugu baba abari hanze yacyo. Avuga ko hari intumwa zagiye mu bihugu binyuranye gutanga ibisobanuro kuri iyo gahunda.
Mu bikorwa bifatwa nk’inkingi mwikorezi y’iyi gahunda hanze y’u Rwanda, Mazimpaka avuga mo kwibuka jenoside yakorewe abatutsi, Rwanda Day mu bihugu by’Uburayi na Amerika, Inama y’igihugu y’Umushyikirano iba buri mwaka nayo ikaba ikangurira abaturage kuba abanyarwanda bazira amakemwa.
Mu karere ka Ngororero, Intore zirahugurirwa ku ma site 3 ariyo Urwunge rw’amashuri rwa Ibuka Kabaya ifite ahari intore 401, muri ETO Gatumba habarizwa 273  na ADEC Ruhanga yahuje abagera kuri 305. Biteganyijwe ko ku itariki 6/12/2013 izo ntore zizatangira urugerero mu tugari twabo.


text:
Ikiganiro cya 2 kuri 15 biteganyijweUrupapuro rwa 1/4: Kuva ku muryango ujya mu muryango wakira umwana: guhindura urugo rwawe ahantu ukorera
Kuva ku muryango ujya mu muryango wakira umwana: guhindura urugo rwawe ahantu ukorera
Ubumenyi n’ubushobozi bukenewe:
• Kureba indangagaciro z’umuryango wakira umwana.
• Gufasha abantu gusobanukirwa uburyo izi ndangagaciro zishobora kwifashishwa mu guteza imbere umwuga wo kwita ku bana.
• Gutegura abagize umuryango kuzuza neza inshingano zibategereje.
Insanganyamatsiko y’ikiganiro:
Muri aya mahugurwa uriga ku buryo urugo rwawe rugiye guhinduka ahantu hateza imbere umwuga wo kwita ku bana. Inyigisho mubona irabafasha gusesengura ubumenyi n’ubushobozi bugaragara mu muryango wawe.
Intego z’ikiganiro:
Intego nyamukuru y’iki kiganiro ni ugusesengura indangagaciro z’umuryango zifatwa nk’ubumenyi n’ubushobozi bw’umuryango mu kuzuza inshingano zayo zo kwita ku mwana ugiye kuharererwa.


text:
Ibiro bya Gerefiye bigeza ku mashami yombi ya MICT serivisi zirebana n’ubutegetsi, amategeko, poritike na diporomasi. Imirimo y’ingenzi ya MICT irimo iy’ibanze yerekeranye n’imiburanishirize y’imanza n’irebana n’ubutegetsi.
Mu mirimo y’ibanze yerekeranye n’imiburanishirizey’imanza, harimo gushyigikira imirimo y’Ingereko, Ibiro bya Porokireri n’Ubwunganizi; kwita ku batangabuhamya no kubarindira umutekano; gucunga gereza y’Umuryango w’Abibumbye y’Arusha n’iy’i Lahe; kugenzura irangiza ry’ibihano; gushaka ibihugu byakira abantu bahanaguweho ibyaha na TPIR cyangwa abarekuwe; gutera inkunga inkiko z’ibihugu, no kubungabunga ubushyinguranyandiko bwa TPIR, TPIY n’ubwa MICT no gutuma ababikeneye bagera ku nyandiko zishyinguwemo.
Mu mirimo y’ubutegetsi Ibiro bya Gerefiye bishinzwe, harimo guhindura inyandiko mu ndimi, ibyerekeye ingendo, abakozi no gufasha serivisi zose za MICT mu by’ubutegetsi ndetse no kugira serivisi ishinzwe imibanire ya MICT no hanze ku mashami yombi. Bishinzwe kandi gutegura ingengo y’imari n’imikoreshereze yayo no kuyigeza ku bihugu bigize Umuryango w’Abibumbye.
Gerefiye akorera ku mashami yombi ya MICT kandi we ukuriye Ibiro bya Gerefiye. Nk’uko biteganywa na Sitati ya MICT, Ibiro bya Gerefiye bigizwe kandi n’umukozi ushinzwe ibyo Biro ku cyicaro cya buri shami rya MICT, n’abandi bakozi babifitiye ubushobozi bashyizweho n’Umunyamabanga Mukuru, bisabwe na Gerefiye.


text:
Ujye uba ikitegererezo cy’abizera.
Iyo usomye Bibiliya mu rwandiko Pawulo yandikiye Timoteyo 4:12, Yabwiraga Timoteyo ibikwiriye imyitwarire y’umukristo nyawe.
Aha yaramwihanangirizaga amubwira ati “Ntihakagire uhinyura ubusore bwawe ahubwo ube icyitegererezo cy’abizera kubyo uvuga, no kungeso zawe no k’urukundo, no kwizera no kumutima uboneye” yakomeje amusaba kandi kugira umwete wo gusoma no kwigisha ndetse no guhugura.
Ikindi yamwihanangirije kugira ngo yirinde we ubwe ndetse no kubw’inyigisho yigisha kugirango abashe kwikizanya n’abamwumva.
Iyo urebye muminsi ya none imyigishirize twakwita igezweho hari aho ushobora kumva umuntu akubwiye ati mwumve ibyo mvuga ntimurebe ibyo nkora, undi ukumva arakubwiye ngo agakiza kaba mu mutima nyamara siko biri kuko mu mutima ntabwo abantu bahabona ahubwo baba bakeneye guhamirizwa n’ibyo babona ahagaragara.
Yesu abwira abantu ko bazamenyera abigishwa be ku mbuto ntabwo yari ayobewe ko hari n’ibindi bice bigize igiti, ubwo wenda yari kuvuga bakabamenyera ku mizi. Ahubwo iyi mizi niyo ishorera ahatagaragara hanyuma imbuto zigatunguka aho buri wese areba.
Nta bushobozi abantu bafite bwo kureba mu mitima y’abandi, niyo mpamvu bo bavuga ibyo bareba. Umwiza bakamwita mwiza, n’utari umurokore bakamwita umupagani.
Akenshi ibyo abantu bavuga nibyo bizabatsindishiriza, iyo tuvuze kwirinda kubwawe no kunyigisho wigisha ni ukugira ngo umuntu utarigeze akizwa atabona urwaho rwo gutuka Imana kubwawe, byaba bibabaje abantu bavuga ko aho gukizwa nkawe babireka.
Iyo umwana akura imico imwe n’imwe ayigira ku babyeyi be mbese wowe muntu wakijijwe imico yawe abizera bashya bayigenderaho bakazagera mu ijuru ?
Birakwiye ko umuntu wese yisuzuma akareba ko ntaho izina ry’Imana ryatutswe kubwe, yasanga hahari akemera guca bugufi agasaba Imana gusibanganya amateka mabi agatangirana n’ubuzima bushya bubera ikitegererezo abataramenya Yesu.
Burya iyo ukora ibihabanye n’ibyo uvuga uba uri gutukisha izina ry’Imana ariko igikwiriye ni ukwitwararika, ukemera bikakuvuna ariko ukabaho uhesha Imana icyubahiro aho gutukisha izina ry’Imana mubatarakijijwe.


text:
U Rwanda rumaze kohereza abacungagereza 70 mu butumwa bw’amahoro
Urwego rushinzwe gucunga imfungwa n’abagororwa (RCS) rutangaza ko abacungagereza nabo boherezwa mu bihugu bitandukanye byo muri Afurika mu butumwa bw’amahoro.
Mu mwaka wa 2010 nibwo batangiye koherezwa mu butumwa bw’amahoro. Kugeza ubu bamaze koherezwa muri Haiti, Sudani, Sudani y’Epfo, Centrafurika no muri Mali.
Umuvugizi wa RCS CIP Sengabo Hillary ahamya ko abamaze koherezwa muri ibyo bihugu babarirwa muri 70.
Akomeza avuga ko abacungagereza boherezwa muri ibyo bihugu kugarura umutekano no gutanga ubumenyi mu by’umwuga wo gucunga za gereza.
Bigisha kandi abacungagereza b’ibihugu bajyamo uburyo bwo gufata neza imfungwa ku rwego mpuzamahanga.
Agira ati “Ibibazo dukunda gusangayo ni ukudakora ibyo gucunga imfungwa n’abagororwa mu buryo bwa kinyamwuga. Birumvikana ko duhita tubigisha. Ikindi ni ukubereka amategeko yo gucunga imfungwa n’abagororwa no kubafasha kuyakora.”
Akomeza agira ati “No kubafasha kwigisha abinjira mu mwuga wo gucunga za gereza no kubagira inama y’uko bakora igenamigambi ryo gucunga imfungwa n’abagororwa.”
CIP Sengabo akomeza avuga ko abacungagereza bose bamaze kujya mu butumwa bw’amahoro bahawe imidari y’ishimwe.
Ati “Kuva twatangira ubwo butumwa bw’akazi, abagiye bagaruka bose baje bahawe imidari y’ishimwe kuko bitwaye neza kandi bakoze akazi uko bikwiye.”
Kohereza abacungagereza muri ibyo bihugu bituma bamenya uko ahandi bakora mu gucunga za gereza bityo bikabongerera ubumenyi kuko bahura n’abandi bacungagereza bo mu bindi bihugu.


text:
Uhuye na Uzamberumwana Oda Pacifique yitwaye mu modoka ye ya Toyota Vitz yaguze mu mafaranga yakuye mu muziki, aje kwiga muri Kaminuza ya Rwanda Tourism University (RTUC), ntiwapfa kwemera ko kurapa yabyinjiyemo abantu bose babimubuza.
Paccy ugeze ku rwego rwo gufatira amashusho y’indirimbo ze mu mujyi w’i Dubai, agaragaza icyizere cy’uko umukobwa nawe ubu ashobora gutungwa n’impano ye. Ubu Paccy abataramwumvaga bose kuko yinjiye mu by’ubuhanzi arapa kandi ari umukobwa noneho bashobora kwemera ko ejo hazaza he hazaba ari heza bishingiye ku kuba yarinjiye mu muziki.
Agitangira guhanga indirimbo ya mbere, Paccy yaciwe intege n’abantu benshi, bose bamwereka ko yayobye atagombaga guhitamo umuziki.
Ababyeyi be nabo babanje kumwangira ko ajya mu muziki, ahanini batewe amakenga n’uko we yifuzaga kuwubangikanya n’amashuri, bamubuza kuwinjiramo nibura atarangiza ayisumbuye, nk’uko Paccy yabihishuriye Ikinyamakuru Izuba Rirashe.
Mu kiganiro cyihariye, Oda Paccy yagize ati “Nakuze nkunda umuziki, nkunda indirimbo numva uko biri ngomba kuzaba umuhanzi igihe ntazi gusa nizo nzozi nari mfite zo kuzaba umuhanzi ukomeye kuko nabonaga ba Beyoncé nkumva nanjye ndifuza kuzaba nkawe, ariko ababyeyi banyangira ko mbikora.”
Oda avuga ko impano nta handi yayikuye hatari mu muryango, kuko na nyina yaririmbye indirimbo z’icyunamo.
Mu kiganiro kirambuye yagiranye n’Iki Kinyamakuru, Oda Paccy avuga ko ikintu yishimira kurusha ibindi ari ukuba abantu barakunze impano ye, bakamwereka ko bamushyigikiye.
Soma ikiganiro kirambuye uyu muraperi yagiranye n’izuba Rirashe:
IR: Paccy ni muntu ki?
Paccy : Ubusanzwe nitwa Uzamberumana Oda Pacifique, navutse tariki 6 Werurwe 1990. Ndi umukobwa wubaha Imana kandi nkunda gusenga. Ndi imfura mu muryango w’abana babiri. Navukiye mu Mujyi wa Kigali mu Karere ka Gasabo, mu Gatsata. Nize amashuri abanza kuri Ecole Primaire de Gatsata, nkomereza ayisumbuye mu cyiciro rusange ku kigo cya Ecole Secondaire de Buringa na APEM Ruli, nza kuyarangiriza ku kigo cya EAV Bigogwe. Ubu ndi kwiga Kaminuza muri RTUC.
IR : Kuki iwanyu bari barakwangiye kujya mu muziki ?
Paccy : Urumva nakuze nkunda umuziki, ngaragaza ko nifuza kuzavamo umuhanzi ukomeye ariko mu rugo banyangiraga kuwujyamo kuko bifuzaga ko nabanza nkarangiza nibura amashuri yisumbuye nkabona kuwujyamo.
IR : Kurapa hari aho wabikomoye mu muryango ?
Paccy : Mu muryango bajya bavuga ngo hari abantu bakoraga ibintu by’ubuhanzi by’imivugo n’indirimbo…
IR : [Amuce mu ijambo] Ba nde ?
Paccy : [Akomerezeho] Ni aba kera, ntekereza rero ko ari ho nakuye ibintu by’ubuhanzi. Gusa na mama wanjye yigeze kuririmbaho indirimbo z’icyunamo.
IR: Ese ni nde wakwinjije bwa mbere mu muziki?
Paccy: Ngitangira urumva ntabwo nari nzi aho ndi buhere, ntazi uko ubuhanzi babujyamo ariko Kayishunge niwe wanyinjije mu muziki bwa mbere, ni nawe twatangiranye. Ni umuvandimwe wanjye; ni mubyara wanjye kandi nari naramubwiye ko nshaka kuririmba, niwe twakoranye indirimbo ya mbere yitwa “Mbese Nzapfa” ni nayo yatumye menyekana cyane, mba nje mu muziki gutyo.
IR: Ni ibiki wishimira umaze kugeraho mu muziki?
Paccy: Ikintu cya mbere nshima ni uko nagize umubare w’abantu bakwita abafana banyereka ko bishimiye ibyo nkora, nahisemo kubita izina ry’indangamirwa. Icya kabiri ni uko abantu babashije kwakira ubuhanzi bwanjye bakanyereka ko babikunda.
IR: Ni izihe ngorane wahuye nazo mu muziki?
Paccy: Ingorane nahuye nazo ni iz’umuntu wese ugitangira umuziki; ikintu cya mbere cyangoye ni inzira umnuhanzi mushya anyuramo ngo abantu bemere ko ari umuhanzi; by’umwihariko kumvisha abantu ko ndi umuhanzi wa Hip-Hop. Iyo abantu baguciye intege bakwereka ko uri gukora ubusa birakuvuna gukomera cyane. Indi ni kumvisha abantu ko ndi umukobwa urapa, ukora injyana ya Hip-Hop byarangoye cyane.
IR: Ni ikihe cyerekezo ufite mu muziki wawe, Paccy?
Paccy: Inzozi ntizishira, muri njye ndacyumva ngifite inzozi nyinshi zo kuba umuhanzi ukomeye nkagera ku rwego rw’abandi bahanzi bakomeye, nk’uko tubona aba bagezweho mu ruhando mpuzamahanga bameze, nkabasha kwiteza imbere kurushaho.
IR: Ese umuziki wavamo amafaranga atunga umuntu?
Paccy: Ubundi ikintu icyo ari cyo cyose iyo wagifashe nk’akazi kagutunga ubasha kuvanamo amafaranga agutunga. Gusa umuziki wacu ntabwo uratera imbere ku buryo abantu bakubarira mu bakire bakomeye muri Afurika ariko agutunga mu buzima bwa buri munsi no kubasha kubona uko wakwikorera udasabirije yo araboneka.
IR: Ni izihe ngorane zikiri mu muziki muri rusange?
Paccy: Umuziki wo mu Rwanda ntabwo urasakara hanze, iyo niyo ngorane ya mbere tugihura nayo. Yego mu Rwanda ubona ko ubu basigaye bumva ko mbere yo gukunda umuziki wo hanze bagomba kubanza gushyigikira umuziki w’Abanyarwanda, ibi bidutera imbaraga nk’abahanzi bikatwereka ko badushyigikiye, ariko umuziki wacu nturabasha gusakazwa hanze ngo nawo ujye guhangana n’uw’amahanga.
IR: Ni gute wahisemo kujya gukorera indirimbo yawe nshya i Dubai?
Paccy: Urumva tukimara gukora indirimbo mu majwi twahise dutangira gutekereza ahantu twazakura amashusho meza twifuza ajyanye n’amajwi nuko dusanga ko nta handi atari Dubai. Twifuzaga umusaruro mwiza. Bwari nabwo bwa mbere ngiye gukorera hanze y’u Rwanda, kandi byaranangoye cyane ariko twifuzaga umusaruro mwiza kandi byari no mu rwego rwo kwiteza imbere, nkava ku rwego rumwe nkajya no ku rundi rwego.
IR : Wahabonye gute ?
Paccy : Ni heza cyane, sinakwirarira ngo mvuge ngo nari narahagiye ni ubwa mbere nari mpagiye.
IR : [Amuce mu ijambo] Oya mbwira udushya tubayo, cyangwa ibitangaje wahabonye?
Paccy : [aseke cyane, asubiza amaso inyuma agaragaza ko ari kwibuka ibyo yabonye] Ni heza, gusa harashyuha cyane bikabije. Ikindi njye nagiye nzi ko Dubai ari umujyi abantu bose baba bitandiye (kwitandira=kwambara igitarambaro mu mutwe uhisha umusatsi, bikorwa n’Abayisilamu) ariko natunguwe no gusanga ari abantu b’abasilimu cyane, buri wese yambara icyo ashaka ubona ariho mu buzima bwe, ni heza gusa.
IR : Hagereranye n’u Rwanda ?
Paccy: Kigali ni Umujyi usukuye ariko Dubai ni umujyi usukuye. Dufite Perezida nakwita w’icyitegererezo ku banyarwanda bose kandi u Rwanda rufite ikirere cyiza nkurikije ubushyuhe bwaho, tukanagira umuco naho Dubai yo ho ni heza cyane pe.
IR : Uretse umuziki, nta kindi wakoreye Dubai, wenda kijyanye n’ubucuruzi cyangwa ubucuti?
Paccy : Nagiye cyane mvuga nti reka ndebe uko hameze njyanywe ahanini no gufata amashusho, nta bindi nakozeyo. Wenda nshobora kuzasubirayo ngiye gukora ibintu by’ubucuruzi, ariko icyari cyanjyanye ahanini cyari akazi gusa.
IR: Wakwemera ko umwana wawe yaba umuhanzi?
Paccy: Ehhh (atangare cyane) Umwana wanjye aracyari muto cyane nawe Richard, urabizi ko ubu afite imyaka 4, urumva rero ko ntahita menya impano afite, ariko aramutse afite iy’ubuhanzi nabimushyigikiramo.
IR: Paccy, ni nama ki wagira umukobwa wifuza kujya mu muziki?
Paccy: Kudacika intege, bakiha icyitegererezo bagaharanira kukigeraho.
IR: Ni gute wabashije kongera kwigaragaza nyuma y’igihe uhagaritseho umuziki bitewe no kubyara?
Paccy: Urumva inzonzi mfite mu muziki zari zitararangira. Igihe cyose icyo nifuza kugeraho ntarakigeraho nta kintu na kimwe gishobora gutuma mpagarika umuziki, nibyo byanteye imbaraga ngaruka mu muziki nongera kwigaragaza.
IR: Ufite umukunzi?
Paccy: Oya, ntubizi se? hahhah [aseka cyane]
IR: Oya sinari mbizi
Paccy: Ni uko rero, ntawe [yongere aseke inseko y’impadiko]!
IR: Urakoze kuri iki kiganiro tugiranye
Paccy: Murakoze namwe ndabashimira.Oda Paccy ubu asigaye afite abafana yise Indangamirwa (Ifoto/Irakoze R.)


text:
Dusangirijambo: Iyaba uyu munsi mwakundaga mukumva ijwi rye, ntimunangire imitima yanyu!
I.AMASOMO YA LITURJIYA yo kuri iki cyumweru cya 27 gisanzwe, C.
Isomo rya mbere: Habakuki 1,2-3.2,2-4.
Uhoraho, nzagutabaza kugeza ryari, utanyumva,
ko ngutakambira merewe nabi, ntunkize?
Ni kuki ungaragariza ubuhemu,
waba se ushyigikiye ubushikamirwe?
Nta kindi nkibona kitari ukurimbuka n’urugomo,
ahantu hose hari impaka n’amahane!
Nuko Uhoraho ansubiza, agira ati
«Andika iby’iri bonekerwa, ubishyire ku tubaho,
maze babashe kubisoma neza.
Gusa iby’iri bonekerwa bizaza mu gihe cyagenwe,
ni bwo byose bizuzuzwa nta kabuza;
n’aho ryatinda kandi uzaritegereze,
kuko rizaza ku gihe cyaryo nta gihindutse!
Ni koko, azarimbuka umuntu wuzuye ubwirasi,
naho intungane izabeshwaho n’ubudahemuka bwayo.»
Zaburi 95(94),1-2.6-7.8-9.
Inyik/ Iyaba uyu munsi mwumvaga ijwi rye, ntimunangire imitima yanyu.
Nimuze, tuvugirize impundu Uhoraho,
turirimbe Urutare rudukiza;
tumuhinguke imbere tumurata,
tumuririmbire ibisingizo.
Nimwinjire, duhine umugongo twuname;
dutere ivi imbere y’Uhoraho waturemye.
Kuko we ari Imana yacu,
naho twe tukaba imbaga yo mu rwuri rwe,
n’ubushyo buragiwe n’ikiganza cye.
Iyaba uyu munsi mwakundaga mukumva ijwi rye!
«Ntimunangire umutima wanyu nk’i Meriba,
nko ku munsi w’i Masa, mu butayu,
aho abasekuruza banyu banyinjaga,
aho bangeragerezaga, n’ubwo bari barabonye ibikorwa byanjye.
Isomo rya kabiri: 2Timote 1,6-8.13-14.
Ni cyo gituma ngusabye kwivugururamo ingabire Imana yagushyizemo igihe nkuramburiyeho ibiganza. Koko rero, Imana ntiyaduhaye umutima wuje ubwoba, ahubwo yaduhaye umutima wuje imbaraga, urukundo no kwitsinda. Ntuzagire rero isoni zo kubera umwami wacu umuhamya, cyangwa se ngo ugire isoni kubera jyewe ufunzwe ari We nzira, ahubwo ujye ufatanya nanjye kuruhira Inkuru Nziza, ushyigikiwe n’imbaraga z’Imana.Jya wigisha ukurikije amagambo aboneye wanyumvanye, urangwe n’ukwemera n’urukundo ufitiye Kristu Yezu. Komeza rero ibyiza waragijwe, Roho Mutagatifu utuye muri twe abigufashemo.
Ivanjili: Luka 17,5-10.
Nuko intumwa zibwira Yezu ziti «Twongerere ukwemera.» Nyagasani arabasubiza ati «Iyaba mwari mufite ukwemera kungana n’impeke y’ururo, mwabwiye iki giti cya boberi muti ’Randuka, ujye kwitera mu nyanja’, kikabumvira. Ni ko se, ni nde muri mwe wagira umugaragu umuhingira cyangwa akamuragirira amatungo, yataha akamubwira ati ’Banguka uze ufungure’? Ahubwo ntazamubwira ati ’Banza ujye kuntekera, ukenyere umpereze, kugeza ndangije kurya no kunywa; hanyuma nawe ubone kurya no kunywa’? Mbese shebuja yashimira uwo mugaragu we ko yarangije ibyo yari yategetswe? Namwe ni uko, nimurangiza gukora icyo mwategetswe cyose, mujye muvuga muti ’Turi abagaragu nk’abandi: twakoze ibyo twari dushinzwe.’»
II. TUZIRIKANE
Ukwemera ni ko shingiro rya byose. Utagira icyo yemera ntabwo ashobora kwiyemeza. Utazi kwiyemeza nta n’ikizima ashobora kwigezaho. Udafite icyo yigejejeho nta n’icyo yageza ku bandi.
Kwemera Imana. Kwemera ubushobozi bwahawe muntu . Kwemera ko dushobora kwisuganya tukirwanaho mu gihe dutsikamiwe n ingoma y’igitugu. ….ibyo byose ibanga ryabyo ni rimwe : UKWEMERA.
Muri iki gihe Abanyarwanda benshi bifitiye ikibazo cyo kutakigira icyo bemera. Iyo utemera ntushobora no kugira icyo wizera. Iyo utizera ejo hazaza u riheza byarimba ukiyahura. …Imana ibiturinde .
Reka gusa twibukiranye ko urugamba rwo kwibohora rurwanwa n ‘ abemera bonyine .
Uwemera rero naze dufatanye…
Icyumweru cyiza kuri mwese abakunzi b’impinduka nziza kandi z’amahoro …
Uwanyu Padiri Thomas Nahimana .


text:
Umwe mu bahanzi bakunzwe cyane mu bakora injyana ya Hip Hop wamenyekanye cyane mu ndirimbo zitandukanye nka Nk'umusaza, Ikinyagihumbi Gishya, Impfubyi n'izindi ndetse akaba abarizwa mu itsinda rya Tuff Gangs yashyize hanze indirimbo ye nshya. Ubwo Inyarwanda.com yaganiraga na Bulldog yadutangarije ko gusubirana kwa Tough Gangz nta cyo bizahungabanyaho umuziki wa buri wese ku giti cye ahubwo ari uburyo bwiza bwo guhuza imbaraga. Mu magambo ye bwite, Bulldog yagize ati:
Yego ni byo nasaga n'ucecetse cyane ko twabanje kwicara hamwe tukabanza gushaka igiteza imbere itsinda... ariko gusubirana kwa Tuff Gangs ntacyo bizatwara imikorere yacu, ahubwo ni uburyo bwiza bwo guhuza imbaraga. Abakunzi banjye nabazaniye indirimbo nshyashya nise 'Mpe Enkoni' izabashimisha ndabihamya.
UMVA HANO INDIRIMBO NSHYA YA BULLDOGG
UMVA IKIGANIRO INYARWANDA YAGIRANYE NA BULLDOGG


text:
-
"Fiqihi": ni ubumenyi bushingiye ku mategeko ya Islamu (shariah).
-
Ijambo "Fiqihi" mu rurimi rw'icyarabu rivuga ubumenyi ku kintu, no kugisobanukirwa utahura igikenewe ku buryo buhagije.
-
Ijambo "Fiqihi" mu rwego rw'amategeko (shariat) bisobanura ubumenyi ku mategeko bushingiye ku buhanga bugerwaho hakoreshejwe gihamya (dalili) zisobanutse kandi zifite ishingiro.
-
Abamenyi b'abayislam mu bumenyi bwa "Fiqihi" bagaragaje ko "Fiqihi" ari ubumenyi bwo gusobanukirwa roho n'ibiyikikije.
-
Inkomoko n' Intego za "Fiqihi"
Inkomoko: "Fiqihi" ikomoka ku Mana kubera ko ari ubutumwa bwayo (WAH'YI) yahishuriye intumwa Muhamadi (Imana imuhe amahoro n'imigisha), akaba ari igice kimwe cy'ubumenyi n'ubuhanga mu mategeko kigamije gutunganya abatuye isi n'ibibakikije.
Intego zayo: "Fiqihi" yigisha abantu uburyo bwo kugandukira, kwiyegurira no kugaragira Imana mu ishusho nziza ijyanye n'amategeko. Yigisha umuntu kumenya amategeko agasobanukirwa ibyemewe n'ibitemewe (HALALI na HARAMU) ikanamufasha kumenya no gusobanukirwa imigenzo y'intumwa (SUNA) mu ngeri zinyuranye bigafasha umuislamu kumenya akamaro ko kwitabira no kubahiriza amategeko y'Imana n'Intumwa yayo.
"Fiqihi" itandukanira he n'andi mategeko?
Kuba "Fiqihi" atari amategeko mahimbano, aho niho itandukanira n'andi mategeko yose kuko yo yashyizweho n'abantu, mu gihe "Fiqihi" yo ari amategeko Imana yashyiriyeho abantu ngo abagenge mubuzima no mumibereho yabo bya buri munsi. "Fiqihi" rero ikaba yigira hamwe ibirebana n'umuntu n'isi mu bice bitatu:
-
Isano ry'umuntu na Nyagasani we,
-
Ibireba umuntu ku giti cye
-
Ibimureba we n'ibimukikije binyuranye.
"Fiqihi" yiga ku bushakashatsi, no ku bintu binyuranye, muri ibyo twavuga:
-
Al-ibaadat (kugaragira Imana).
-
"Fiqihi" ikora ubushakashatsi kuri IBADAT (Kugaragira Imana) zikurikira:
-
Atwaharah (Isuku)
-
Aswalat (Gusenga)
-
Aswawumu (Gusiba)
-
AzZakat (amaturo)
-
Al haji (umutambagiro)
-
Anadhiri (Umuhigo)
-
Aliyamini (Indahiro)
-
Adhabuhi (Gutamba)
Amategeko mbonezamubano ariyo:
-
Kurambagiza (KHITBAH)
-
Gushyingiranwa (NIKAH)
-
Ubutane (ATWALAQ)
-
Konsa (RADWA'A)
-
Kuzungura (MIRATHI)
-
Intashyo (AL HADAYAT)
-
Impano (HIBAT)
-
Umurage (WASIYAT) n'ibindi
Amategeko agendanye n'ibibazo by'abaturage n'imikoranire yabo haba mu bucuruzi, amashyirahamwe, n'ibigendanye n'amasezerano ikanigisha n'ibijyanye n'amategeko mpanabyaha ndetse n'igenzabyaha mu rwego rwo gukumira ubugizi bwa nabi bwose.
"Fiqihi" yigisha amategeko ajyanye n'umutungo wimukanwa n'utimukanwa n'amategeko arebana n'uburyo bwo guhererekanya inyungu, imiziro n'ibihano byayo. Urugero: Imikoranire yubakiye kuri riba, ruswa n'uburiganya. Inigisha kandi amategeko ajyanye n'imiyoborere haba mu bihugu bya Islam n'abaturage babituye, ni ukuvuga Abayisilam n'abatari bo, inita ku burenganzira bwa buri wese.
Inigisha amategeko bwite y'ibihugu n'amategeko mpuzamahanga, mu bihe bisanzwe no mu bihe bidasanzwe. Ibice bya "Fiqihi" :
"Fiqihi" irimo ibice bibiri:
-
Al Akbar : Ni "Fiqihi" yiga ku bijyanye n'imyemerere (AL AQIDAH)
-
Aswighar : Ni "Fiqihi" yiga ku bijyanye no kugaragira no kugandukira Imana (AL IBADATI).
Inyigisho za "Fiqihi" zose mu rwego rwo gutunganya isi n'abayituye, zijyana n'ibihe n'ahantu na sosiyete iriho. Ibikwiye mu kwisukuza amazi n'ibindi bitari yo.
Kutisukuza (kutihehesha) igufa cyangwa igisheshe. Dushingiye ku mvugo y'Intumwa y'Imana (Imana imuhe amahoro n'imigisha) igira iti: "Ntimukisukuze ibisheshe cyangwa amagufa, kuko ari ifunguro rya bagenzi banyu b'amajini".
Kimwe nk'uko bitemewe kwisukuza ibindi bifitiye akamaro abantu cyangwa ibyubahitse nk'ibiribwa, kuko konona ibifite inyungu no kuzihagarika ari ikizira. Kutisukura ukoresheje ukuboko kw'iburyo cyangwa ngo ugufatishe igitsina cyawe, nkuko Intumwa y'Imana (Imana imuhe amahoro n'imigisha) ibivuga igira iti: "Umwe muri mwe ntazafate igitsina cye n'ukuboko kwe kw'iburyo arimo kwihagarika, ntazanaguhanaguze nyuma yo kwiherera (kwituma)".
Kurangiriza kwisukura ku nshuro y'igiharwe iyo wisukuje ibitari amazi. Urugero: Kwisukuza amabuye atatu, umwanda utashiraho akisukuza atanu. Nk'uko tubisanga mu mvugo ya SALMAN igira iti: "Intumwa y'Imana yatubujije kwerekera Kibla twiherera cyangwa twihagarika no kwisukuza ukuboko kw'iburyo cyangwa kwisukuza amabuye ari munsi y'atatu, cyangwa kwisukuza ibisheshe n'amagufa".
Iyo ukoresha amazi n'ibitari amazi, ubanza ibitari amazi, ugakurikizaho amazi, iyo ukoresheje kimwe muri byo kiremerwa, usibye ko amazi aruta byose. Ibi bishimangirwa n'imvugo ya Aisha (Imana imwishimire) agira inama bagenzi be agira ati: "Mubwire abagabo banyu bajye bisukuza amazi, kubera ko jyewe mbagirira isoni, kuko Intumwa y'Imana ariko yabikoraga".
Ibikwiye gukorwa nyuma yo kwituma:
Kubanza ukuguru kw'iburyo igihe usohoka mu bwiherero nk'uko Intumwa y'Imana yabikoraga. Kuvuga: GHUFRANAKA (Ku bw'impuhwe zawe Mana) cyangwa se uti :
ALHAMDU LILLAHI ALADHI ADH'HABA ANNI AL-ADHAA WA AFAANI (Ishimwe ni iry'Imana yo inkijije ibibi ikampa n'ubuzima bwiza) cyangwa akavuga ati: ALHAMDU LILLAHI ALADHI AHSANA ILAYA FI AWALIHI WA AKHIRIHI (Ishimwe ni iry'Imana yo ingiriye neza mu ntangiriro n'iherezo).
ISUKU YO GUTAWAZA
Itegeko n'akamaro ko gutawadha.
Gutawaza ni itegeko ngombwa nkuko bishimangirwa na Qor'an n'imigenzo y'Intumwa y'Imana (Imana imuhe amahoro n'imigisha). Gutawaza ni ugukoresha amazi asukuye ku bice by'umubiri byihariye mu buryo bwategetswe. Ibyo Imana ibivuga muri Qor'an igira iti:
"Yemwe abemeye igihe mugiye gusali mujye mukaraba mu buranga bwanyu n'amaboko yanyu kugera ku nkokora, munahanagure ku mitwe yanyu, munoze ibirenge byanyu kugeza ku tubumbankore".
Qor'an 5:6
Intumwa y'Imana (Imana iyihe amahoro n'imigisha) yaravuze iti: "Nta swala y'umwe muri mwe yemerwa, iyo hari icyamubayeho cyonona isuku keretse abanje gutawaza".
Akamaro k'isuku yo gutawaza
Isuku yo gutawaza ifite uburemere mu idini, nkuko bigaragazwa n'imvugo y'intumwa y'Imana (Imana imuhe amahoro n'imigisha) igira iti: "Ese mbarangire ibyo Imana izahanaguza ibyaha byanyu ikanabazamura mu ntera? Barasubiza bati: yego! Arababwira ati: "Gutawaza mu bihe bigoranye, gutera intambwe nyinshi mugana imisigiti, no gutegereza iswala ku yindi, ibyo muzabizirikane mubishikameho"
Na none Intumwa y'Imana iti: "Igihe umugaragu w'umwemera azatawaza agakaraba uburanga bwe, ahanagurwaho ibyaha byakozwe n'amaso ye kugeza ku gitonyanga cya nyuma, n'iyo yogeje amaboko ye, buri cyaha yakoresheje ayo maboko kivaho kugeza kugitonyanga cya nyuma kugeza ubwo asigara yera nta byaha afite".
Ibitegetswe, imigereka (Sunnat) n'ibitari byiza mu gutawaza (Al Makruhu)
Ibitegetswe:
-
Kugira umugambi (Anniyat): Ni ukugambirira igikorwa cyo gutawaza ukurikiza itegeko ry'Imana, nk'uko Intumwa y'Imana(Imana imuhe amahoro n'imigisha) igira iti: "Mukuri ibikorwa bishingira ku migambi(Anniyat)".
-
Gukaraba mu buranga uhereye hejuru y'uruhanga ukageza kumpera z'akananwa no guhera k'ugutwi ukageza k'ukundi ,nk'uko Imana ibivuga igira iti:
"Mujye mukaraba mu buranga bwanyu"
or'an 5:6
-
Gukaraba amaboko yombi kugeza mu nkokora. Guhanagura ku mutwe uturuka ku ruhanga ugana mu irugu. Gukaraba ibirenge byombi kugeza ku tubumbankore. Kubitondekanya uhera ku cya mbere nk'uko byavuzwe ukaraba mu maso, ugakurikizaho amaboko, ugahanagura ku mutwe,ugasozereza ku birenge. Gukurikiranya ibyo bice ubyungikanya ku buryo nta kindi gikorwa hagati yabyo, uretse akanya gato cyane kuko ntacyo gatwaye nk'igihe amazi yagushirana uri gushaka andi. Icyitonderwa: Gutsirita umubiri ni byiza kuko byuzuza isuku yo gutawaza.
Imigereka (Sunnat) yo gutawaza
Imigereka (Sunnat) yo gutawaza ni iyi ikurikira:
-
Gutangiza ijambo "BISMILLAHI RAHMANI RAHIM" (Ntangije izina ry'Imana Nyir'impuhwe Nyir'imbabazi). Intumwa y'Imana Muhamadi (Imana imuhe amahoro n'imigisha) igira iti: "Nta gutawaza kuzuye utabanje izina ry'Imana".
-
Gukaraba ibiganza byombi gatatu, mbere yo kubyinjiza mugikoresho utawarizamo igihe ukangutse, Intumwa y'Imana Muhamadi (Imana imuhe amahoro n'imigisha) iragira iti: "Igihe umwe muri mwe akangutse, ntazakoze ibiganza bye mu gikoresho cy'amazi atabikarabye gatatu, kuko atazi aho amaboko ye yaraye".
-
Naho iyo atari aryamye akaba yizeye isuku y'ibiganza, ntakimubuza ku byinjiza mu gikoresho ngo abidahishe amazi.
-
Gukoresha umuswaki (koza mu kanwa), nkuko Intumwa y'Imana Muhamadi (Imana imuhe amahoro n'imigisha) ibigaragaza igira iti: "Iyo bitaba kugora ummat (abantu) yanjye, nari kubategeka gukoresha umuswaki (koza mu kanwa) kuri buri swala".
Kwiyunyuguza:
ni ugushyira amazi mu kanwa nyuma ukayacira, nkuko Intumwa y'Imana Muhamadi (Imana imuhe amahoro n'imigisha) ibigaragaza igira iti: "Igihe uzatawaza, uziyunyuguze".
Gushoreza no gupfuna:
Gushoreza ni ugukuruza amazi mu izuru naho Gupfuna ni ukuyagaruza izuru ukoresheje umwuka. Nk'uko bishimangirwa n'imvugo y'Intumwa y'Imana Muhamadi (Imana imuhe amahoro n'imigisha) igira iti: "Uzashoreze ugeze kure amazi keretse igihe wasibye (Swawumu)".
Gutsirima mu bwanwa:
Ni ugushyira amazi mu bwanwa n'intoki ushaka ko agera ku mubiri, nk'uko bigaragazwa n'imvugo ya AMAR BUN YASER ubwo abantu bari batangajwe n'uko atsirima mu bwanwa bwe, arababwira ati:"Ni iki cyabimbuza kandi narabonye intumwa y'Imana itsirima ubwanwa bwayo itawaza".
-
Gukarabya buri rugingo gatatu gatatu, kuko itegeko ari inshuro imwe iyo ihagije, naho inshuro eshatu ni umugereka (SUNNA).
-
Guhanagura amatwi yombi imbere n'inyuma ukoresheje intoki ebyiri zitose.
-
Koza hagati y'intoki no mu mano, nkuko Intumwa y'Imana Muhamadi (Imana imuhe amahoro n'imigisha) ibivuga igira iti: "Igihe uzaba utawaza ujye woza mu myanya y'intoki zawe n'amano yawe".
Gutangirira iburyo igihe woza amaboko yombi n'amaguru, nkuko Intumwa y'Imana Muhamadi (Imana imuhe amahoro n'imigisha) ibivuga igira iti: "Igihe muzaba mutawaza muzahere iburyo bwanyu".
Nanone imvugo ya AISHA (Imana imwishimire) atubwira ko Intumwa y'Imana yahitagamo kubanza indyo mu kwambara inkweto, kugenda, kwisukura no mubye byose.
Kurenza aho utegetswe mu gutawaza, nko gukarabya uburanga ukageza ku mpande z'ijosi, no ku maboko yombi ukageza hejuru y'inkokora; naho kubirenge ni ugukaraba ukageza kuri ruseke, ibi bishimangirwa n'imvugo y'Intumwa y'Imana Muhamadi (Imana imuhe amahoro n'imigisha) ivuga: "Mukuri abantu banjye bazazuka ku munsi w'imperuka bererana babengerana, kubera ibisigisigi byo gutawaza, uzashobora muri mwe kongera urwererane rwe azabikore"
Kubanza guhanagura umutwe uhereye ku ruhanga ujyana inyuma mu irugu ugasubiza imbere aho watangiriye. Gusoma iduwa nyuma yo gutawaza uvuga uti: ASHIHADU AN LA ILAHA ILA LLAHU WAHDAHU LA SHARIKA LAHU, WA ASHIHADU ANA MUHAMADAN ABDUHU WA RASULUHU, ALLAHUMA JIALNI MINA TAWABINA WA JIALNI MINAL MUTATWAHIRINA
Bisobanuye:
Ndahamya ko nta yindi Mana ibaho ikwiye gusengwa mu kuri usibye ALLAHU wenyine rukumbi, nta we ubangikanywa nawe, kandi ngahamya ko Muhamadi ari umugaragu wayo n'Intumwa yayo, Mana yanjye nshyira mu bicuza, unanshyire mu bisukura. Nkuko bishimangirwa n'imvugo y'Intumwa y'Imana igira iti:"Uzatawaza, agatunganya isuku ye, nyuma akavuga ubusabe bwa nyuma yo gutawaza, azafungurirwa imiryango y'ijuru umunani, yinjire muwo yihitiyemo"
Gutsirima mu bwanwa:
Ni ugushyira amazi mu bwanwa n'intoki ushaka ko agera ku mubiri, nk'uko bigaragazwa n'imvugo ya AMAR BUN YASER ubwo abantu bari batangajwe n'uko atsirima mu bwanwa bwe, arababwira ati: "Ni iki cyabimbuza kandi narabonye intumwa y'Imana itsirima ubwanwa bwayo itawaza".
Gukarabya buri rugingo gatatu gatatu, kuko itegeko ari inshuro imwe iyo ihagije, naho inshuro eshatu ni umugereka (SUNNA).
Guhanagura amatwi yombi imbere n'inyuma ukoresheje intoki ebyiri zitose.
Koza hagati y'intoki no mu mano, nkuko Intumwa y'Imana Muhamadi (Imana imuhe amahoro n'imigisha) ibivuga igira iti: "Igihe uzaba utawaza ujye woza mu myanya y'intoki zawe n'amano yawe".
Gutangirira iburyo igihe woza amaboko yombi n'amaguru, nkuko Intumwa y'Imana Muhamadi (Imana imuhe amahoro n'imigisha) ibivuga igira iti: "Igihe muzaba mutawaza muzahere iburyo bwanyu".
Nanone imvugo ya AISHA (Imana imwishimire) atubwira ko Intumwa y'Imana yahitagamo kubanza indyo mu kwambara inkweto, kugenda, kwisukura no mubye byose.
Kurenza aho utegetswe mu gutawaza, nko gukarabya uburanga ukageza ku mpande z'ijosi, no ku maboko yombi ukageza hejuru y'inkokora; naho kubirenge ni ugukaraba ukageza kuri ruseke, ibi bishimangirwa n'imvugo y'Intumwa y'Imana Muhamadi (Imana imuhe amahoro n'imigisha) ivuga: "Mukuri abantu banjye bazazuka ku munsi w'imperuka bererana babengerana, kubera ibisigisigi byo gutawaza, uzashobora muri mwe kongera urwererane rwe azabikore"
Kubanza guhanagura umutwe uhereye ku ruhanga ujyana inyuma mu irugu ugasubiza imbere aho watangiriye. Gusoma iduwa nyuma yo gutawaza uvuga uti: ASHIHADU AN LA ILAHA ILA LLAHU WAHDAHU LA SHARIKA LAHU, WA ASHIHADU ANA MUHAMADAN ABDUHU WA RASULUHU, ALLAHUMA JIALNI MINA TAWABINA WA JIALNI MINAL MUTATWAHIRINA
Bisobanuye:
Ndahamya ko nta yindi Mana ibaho ikwiye gusengwa mu kuri usibye ALLAHU wenyine rukumbi, nta we ubangikanywa nawe, kandi ngahamya ko Muhamadi ari umugaragu wayo n'Intumwa yayo, Mana yanjye nshyira mu bicuza, unanshyire mu bisukura. Nkuko bishimangirwa n'imvugo y'Intumwa y'Imana igira iti: "Uzatawaza, agatunganya isuku ye, nyuma akavuga ubusabe bwa nyuma yo gutawaza, azafungurirwa imiryango y'ijuru umunani, yinjire muwo yihitiyemo"
Gutsirima mu bwanwa:
Ni ugushyira amazi mu bwanwa n'intoki ushaka ko agera ku mubiri, nk'uko bigaragazwa n'imvugo ya AMAR BUN YASER ubwo abantu bari batangajwe n'uko atsirima mu bwanwa bwe, arababwira ati: "Ni iki cyabimbuza kandi narabonye intumwa y'Imana itsirima ubwanwa bwayo itawaza".
-
Gukarabya buri rugingo gatatu gatatu, kuko itegeko ari inshuro imwe iyo ihagije, naho inshuro eshatu ni umugereka (SUNNA).
-
Guhanagura amatwi yombi imbere n'inyuma ukoresheje intoki ebyiri zitose.
-
Koza hagati y'intoki no mu mano, nkuko Intumwa y'Imana Muhamadi (Imana imuhe amahoro n'imigisha) ibivuga igira iti: "Igihe uzaba utawaza ujye woza mu myanya y'intoki zawe n'amano yawe".
Gutangirira iburyo igihe woza amaboko yombi n'amaguru, nkuko Intumwa y'Imana Muhamadi (Imana imuhe amahoro n'imigisha) ibivuga igira iti: "Igihe muzaba mutawaza muzahere iburyo bwanyu".
Nanone imvugo ya AISHA (Imana imwishimire) atubwira ko Intumwa y'Imana yahitagamo kubanza indyo mu kwambara inkweto, kugenda, kwisukura no mubye byose.
Kurenza aho utegetswe mu gutawaza, nko gukarabya uburanga ukageza ku mpande z'ijosi, no ku maboko yombi ukageza hejuru y'inkokora; naho kubirenge ni ugukaraba ukageza kuri ruseke, ibi bishimangirwa n'imvugo y'Intumwa y'Imana Muhamadi (Imana imuhe amahoro n'imigisha) ivuga: "Mukuri abantu banjye bazazuka ku munsi w'imperuka bererana babengerana, kubera ibisigisigi byo gutawaza, uzashobora muri mwe kongera urwererane rwe azabikore"
Kubanza guhanagura umutwe uhereye ku ruhanga ujyana inyuma mu irugu ugasubiza imbere aho watangiriye. Gusoma iduwa nyuma yo gutawaza uvuga uti: ASHIHADU AN LA ILAHA ILA LLAHU WAHDAHU LA SHARIKA LAHU, WA ASHIHADU ANA MUHAMADAN ABDUHU WA RASULUHU, ALLAHUMA JIALNI MINA TAWABINA WA JIALNI MINAL MUTATWAHIRINA
Bisobanuye:
Ndahamya ko nta yindi Mana ibaho ikwiye gusengwa mu kuri usibye ALLAHU wenyine rukumbi, nta we ubangikanywa nawe, kandi ngahamya ko Muhamadi ari umugaragu wayo n'Intumwa yayo, Mana yanjye nshyira mu bicuza, unanshyire mu bisukura. Nkuko bishimangirwa n'imvugo y'Intumwa y'Imana igira iti:"Uzatawaza, agatunganya isuku ye, nyuma akavuga ubusabe bwa nyuma yo gutawaza, azafungurirwa imiryango y'ijuru umunani, yinjire muwo yihitiyemo"
Umusozo


text:
Nyamasheke: Nyuma yo kugawa n’abaturage, abayobozi bagiye kurushaho kubegera
Mu bushakashatsi bwakozwe n’ikigo cy’igihugu gishinzwe imiyoborere, Rwanda Governance Board (RGB), akarere ka Nyamasheke kabonye amanota ari munsi ya 50%, bigaragazwa n’ibara ry’umutuku bikaba bisobanuye ko abaturage batishimira ibibakorerwa mu ngeri zitandukanye.
Ubu bushakashatsi bukaba bwarakozwe habazwa abaturage guhera ku myaka 18 kuzamura, habajijwe mu nzego zose uburyo babona ibikorwa bitandukanye bibakorerwa, birimo ubuvuzi, uburezi, imiyoborere myiza , imibereho myiza, ibikorwa remezo n’ibindi.
Abaturage benshi bakaba baragaraje ko batishimira uburyo izo serivise bazibona byatumye akarere kabona amanota adashimishije.
Mu bushakashatsi bwakozwe abaturage bavuze ko hari gahunda zitabageraho uko bikwiye nka gahunda ya gira inka itagera kubatishoboye uko bikwiye ndetse n’ibibazo bitandukanye by’ubutaka harimo no kubwandikisha. Aba baturage kandi bavuze ko batishimira uko bayobowe mu buryo bwo kwishyira bakizana no kwisanzura mu miyoborere myiza yabo.
Umuyobozi w’akarere ka Nyamasheke, Habyarimana Jean Baptiste, avuga ko bagiye kurushaho kwegera abaturage bagafatanya muri gahunda zitandukanye zigize ubuzima bw’akarere, gusa akavuga ko hari byinshi ubushakashatsi bwagaragaje byamaze gukosoka.
Agira ati “biragaragara ko hari ibikorwa bigifite ikibazo bigikeneye gukosorwa ku buryo ibyavuye mu bushakashatsi bihuye n’ukuri nk’ibijyanye no kwandika ubutaka, hari ibikorwa byiza twagiye dukora nyamara ugasanga abaturage batarabyishimiye, tugiye kugerageza rero twegere abaturage dufatanyije n’abo dukorana, kugira ngo ibikorwa by’iterambere abaturage babigireho uruhare kandi babyishimire, bakomeze basobanurirwe ibibakorerwa, bityo ibikorwa byiza ntibibusane n’ugushaka kw’abaturageâ€.
Uwizeye Solange wari uhagarariye RGB ashinzwe ishami rigenzura uburyo amahame y’imiyoborere ashyirwa mu bikorwa , avuga ko akarere ka Nyamasheke kakiri hasi ugereranyije n’uko abaturage bavuga ko bishimira ibibakorerwa.
Yagize ati “ibara ry’umutuku ni ukuva ku manota 0 kugera ku manota 25 ku ijana, byerekana ko aka karere kagifite byinshi byo gukora kugira ngo abaturage barusheho kwishimira ibibakorerwaâ€.
Ubu bushakashatsi bwakorewe mu gihugu cyose bukagenda bumurikirwa buri karere, kuri uyu wa kabiri tariki 20/5/2014, akarere kari kagezweho ni Nyamasheke, naho kuwa gatatu  tariki 21/5/2014 bagakomereza mu karere ka Rusizi.Â


text:
Mu byukuri haba hasohotse indirimbo nyinshi gusa ku busesenguzi bw’umwanditsi w’iyi nkuru ndetse n’ibitekerezo bya benshi mu baba bamaze kureba izi ndirimbo tugerageza kubahitiramo izigaragara nk’indirimbo z’icyumweru ndetse zifite n’amashusho mu rwego rwo gufasha abasomyi ba Inyarwanda.com ndetse n’abanyarwanda muri rusange kwihera ijisho amashusho y’indirimbo wenda baba batarabashije kubona ndetse n’izo babonye bakongera kuziteraho ijisho.
Aya mashusho tubagezaho n'ubundi ni ay’indirimbo ziba zarasohotse Inyarwanda.com iba yarabashije kubona ziba ziri kuri Youtube ari nayo mpamvu tubasha kongera kubaha uburyo bwo kongera kuzumva tukazongera mu nkuru yacu. Kuri ubu twabahitiyemo amashusho y'indirimbo 5 zasohotse muri iki cyumweru tugana ku musozo wacyo ni ukuvuga ko zagiye hanze tariki 4-11 Kanama 2017. Buri wa Gatanu n’ubundi Inyarwanda.com tuzajya tuzibagezaho. Nawe niba ufite Video nshya, jya wihutira kuyigeza ku Inyarwanda tuyisangize abasomyi.
REBA HANO IZI NDIRIMBO:
IGIKOMERE BY TOM CLOSE FT BULL DOGG


text:
IGICE CYA 9
‘Kristo, Imbaraga z’Imana’
1-3. (a) Ni ibihe bintu biteye ubwoba byabaye ku bigishwa igihe bari mu Nyanja ya Galilaya, kandi se, ni iki Yesu yakoze? (b) Kuki Yesu, mu buryo bukwiriye, yitwa ‘Kristo, imbaraga z’Imana’?
ABIGISHWA bari bahiye ubwoba. Igihe bari mu bwato bambuka Inyanja ya Galilaya, yajemo ishuheri mu buryo butunguranye. Nta gushidikanya, bari barahuye n’ishuheri muri icyo kiyaga
2 Yesu ntiyagize ubwoba. Yacyashye umuyaga n’inyanja afite icyizere mu buryo bwuzuye, ati “ceceka utuze.” Ako kanya, umuyaga n’inyanja byaramwumviye
3 Ariko kandi, Yesu ntiyari umuntu usanzwe. Imbaraga za Yehova zagaragajwe ku bwe kandi zigaragazwa binyuriye kuri we mu buryo budasanzwe. Intumwa Pawulo yahumekewe yashoboraga kumwerekezaho mu buryo bukwiriye ivuga ko ari ‘Kristo, imbaraga z’Imana’ (1 Abakorinto 1:24). Ni mu buhe buryo imbaraga z’Imana zagaragariye muri Yesu? Kandi se, uburyo Yesu yakoresheje izo mbaraga bushobora kugira izihe ngaruka ku mibereho yacu?
Imbaraga z’Umwana w’Ikinege w’Imana
4, 5. (a) Ni izihe mbaraga n’ubutware Yehova yahaye Umwana we w’ikinege? (b) Ni mu buhe buryo uwo Mwana yari afite ibyari bikenewe byose kugira ngo asohoze imigambi ya Se ihereranye n’irema?
4 Tekereza imbaraga Yesu yari afite mbere y’uko aba umuntu. Yehova yakoresheje ‘ububasha bwe buhoraho’ igihe yaremaga Umwana we w’ikinege, waje kwitwa Yesu Kristo (Abaroma 1:20; Abakolosayi 1:15). Nyuma y’aho, Yehova yahaye uwo Mwana imbaraga nyinshi n’ubutware, amuha inshingano yo gusohoza imigambi Ye ihereranye n’irema. Bibiliya yavuze ku bihereranye n’uwo Mwana, igira iti “ibintu byose byaremwe binyuriye kuri we; ndetse mu byaremwe byose nta na kimwe kitaremwe binyuriye kuri we.”
5 Kwiyumvisha uburemere bw’iyo nshingano si ibintu byoroshye. Tekereza imbaraga zari zikenewe kugira ngo haremwe abamarayika b’abanyambaraga babarirwa muri za miriyoni, isanzure ry’ikirere n’injeje zaryo zibarirwa muri za miriyari, n’isi n’ibinyabuzima byinshi bitandukanye biyiriho. Kugira ngo uwo Mwana w’ikinege abashe gusohoza iyo mirimo yose, yari afite imbaraga zikomeye kurusha izindi zose zo mu ijuru n’izo mu isi
6. Nyuma y’urupfu rwa Yesu no kuzuka kwe, ni izihe mbaraga n’ubutware yahawe?
6 Mbese, uwo Mwana w’ikinege yashoboraga guhabwa imbaraga nyinshi kurushaho, ndetse n’ubutware? Nyuma yo gupfa kwa Yesu no kuzuka kwe, yaravuze ati “nahawe ubutware bwose mu ijuru no mu isi” (Matayo 28:18). Ni koko, Yesu yahawe ububasha n’uburenganzira bwo gutegeka mu ijuru no mu isi. Kubera ko ari “Umwami w’abami, n’Umutware utwara abatware,” yahawe uburenganzira bwo “gukuraho ingoma zose n’ubutware bwose n’imbaraga zose,” ibiboneka n’ibitaboneka, birwanya Se (Ibyahishuwe 19:16; 1 Abakorinto 15:24-26). Imana ‘nta cyo yasize itagihaye’ Yesu, uretse Yo ubwayo.
7. Kuki dushobora kwiringira tudashidikanya ko Yesu atazigera akoresha nabi imbaraga Yehova yamuhaye?
7 Mbese, twagombye kugira impungenge z’uko Yesu ashobora gukoresha nabi imbaraga afite? Oya rwose! Mu by’ukuri, Yesu akunda Se kandi ntashobora gukora ikintu icyo ari cyo cyose cyamubabaza (Yohana 8:29; 14:31). Yesu azi neza ko Yehova atigera na rimwe akoresha nabi imbaraga ze z’ikirenga. Yesu ubwe yiboneye ko Yehova ahora ashaka uburyo bwo ‘kwerekana ko ari umunyamaboko wo kurengera abafite imitima imutunganiye’ (2 Ngoma 16:9). Koko rero, Yesu akunda abantu nk’uko Se abakunda, bityo tukaba dushobora kwiringira ko azakomeza gukoresha imbaraga ze akora ibintu bigirira abandi umumaro (Yohana 13:1). Mu bihereranye n’ibyo, Yesu yagaragaje ko ahebuje. Reka turebe imbaraga yari afite igihe yari hano ku isi n’ikintu cyamusunikiraga kuzikoresha.
“Ukomeye mu Byo . . . Yavugaga”
8. Yesu amaze gusigwa, yahawe imbaraga zo gukora iki, kandi se, ni gute yakoresheje imbaraga ze?
8 Uko bigaragara, nta bitangaza Yesu yigeze akora igihe yabyirukiraga i Nazareti. Ariko kandi, ibyo byaje guhinduka amaze kubatizwa mu mwaka wa 29 I.C., icyo gihe akaba yari afite hafi imyaka 30 (Luka 3:21-23). Bibiliya iratubwira iti ‘Imana yamusutseho umwuka wera n’imbaraga, agenda agirira abantu neza, akiza abo Satani yatwazaga igitugu’ (Ibyakozwe 10:38). “Agirira abantu neza”
9-11. (a) Inyinshi mu nyigisho za Yesu yazigishirizaga hehe, kandi se, ni ikihe kibazo cy’ingorabahizi yahuye na cyo? (b) Kuki imbaga y’abantu yatangajwe n’uburyo Yesu yakoreshaga mu kwigisha?
9 Ni mu buhe buryo Yesu yari akomeye mu byo yavugaga? Incuro nyinshi yigishirizaga ku gasozi
10 Igihe kimwe ari mu gitondo kare kare mu mwaka wa 31 I.C., imbaga y’abantu yateraniye ku ibanga ry’umusozi hafi y’Inyanja ya Galilaya. Bamwe bari baje baturuka i Yudaya n’i Yerusalemu, mu birometero 100 cyangwa 110. Abandi bari baje baturutse mu turere two ku myaro y’i Tiro n’iy’i Sidoni, mu majyaruguru. Abantu benshi bari barwaye begereye Yesu kugira ngo bamukoreho, maze arabakiza bose. Igihe muri iyo mbaga y’abantu hatari hakirangwa umuntu n’umwe wari urwaye indwara runaka ikomeye, yaratangiye arigisha (Luka 6:17-19). Igihe yari arangije ikibwiriza cye, batangajwe cyane n’ibyo bari bumvise. Kubera iki?
11 Hashize imyaka runaka nyuma y’aho, umwe mu bari barateze amatwi icyo kibwiriza yaranditse ati “ba bantu batangazwa no kwigisha kwe; kuko yabigishaga nk’ufite ubutware” (Matayo 7:28, 29). Yesu yaravugaga maze abantu bakumva ko ari umuntu ufite ubutware koko. Yari umuvugizi w’Imana, kandi inyigisho ze yazishimangizaga Ijambo ry’Imana (Yohana 7:16). Amagambo ya Yesu yabaga asobanutse neza, inama ze zifite ubushobozi bwo kwemeza abantu, kandi ibitekerezo bye ntibyavuguruzwaga. Amagambo ye yageraga ku ngingo kandi akagera ku mutima ababaga bamuteze amatwi. Yabigishije uko babona ibyishimo, uko basenga, uko bashaka Ubwami bw’Imana n’uko bakwishyiriraho urufatiro rwo kuzabaho mu gihe kizaza kirangwa n’umutekano (Matayo 5:3–7:27). Amagambo ye yakanguraga imitima y’ababaga bafite inzara y’ukuri no gukiranuka. Abantu nk’abo bari biteguye ‘kwiyanga,’ bagasiga byose maze bakamukurikira (Matayo 16:24; Luka 5:10, 11). Mbega igihamya kigaragaza ukuntu amagambo ya Yesu yari afite imbaraga!
“Ukomeye mu Byo Yakoraga”
12, 13. Ni mu buhe buryo Yesu yari ‘akomeye mu byo yakoraga,’ kandi se, ibitangaza yakoze byari bitandukaniye he?
12 Nanone kandi, Yesu yari ‘akomeye mu byo yakoraga’ (Luka 24:19). Amavanjiri avuga ibitangaza birenga 30 bizwi neza byakozwe na we
‘Babonye Yesu agendesha amaguru hejuru y’inyanja’
13 Ibitangaza Yesu yagiye akora byabaga bitandukanye cyane. Yari afite ububasha ku badayimoni, akaba yarabirukanaga nta nkomyi (Luka 9:37-43). Yari afite ububasha ku bintu kamere, akaba yarahinduye amazi divayi (Yohana 2:1-11). Yagenze hejuru y’amazi y’Inyanja ya Galilaya yarimo umuhengeri, abigishwa be babibonye baratangara cyane (Yohana 6:18, 19). Yari afite ububasha bwo gukiza indwara, ubumuga, indwara zabaye akarande n’indwara zashyiraga ubuzima mu kaga (Mariko 3:1-5; Yohana 4:46-54). Ibyo bikorwa byo gukiza yabikoraga mu buryo butandukanye. Hari abantu bamwe Yesu yakijije atari kumwe na bo, mu gihe abandi bo yagiye abakoraho (Matayo 8:2, 3, 5-13). Bamwe bahitaga bakira ako kanya, abandi bakagenda bakira buhoro buhoro.
14. Ni mu yihe mimerere Yesu yagaragaje ko yari afite ububasha bwo kuvanaho urupfu?
14 Yesu yari afite ububasha bwo kuvanaho urupfu mu buryo bugaragara. Ibyanditswe bigaragaza incuro eshatu aho yazuye abapfuye, ni ukuvuga igihe yasubizaga agakobwa k’imyaka 12 ababyeyi bako, igihe yasubizaga umugore wari umupfakazi umwana we w’ikinege, n’igihe yasubizaga abakobwa musaza wabo bakundaga cyane (Luka 7:11-15; 8:49-56; Yohana 11:38-44). Nta kintu na kimwe cyari kirenze ububasha bwa Yesu. Yazuye agakobwa k’imyaka 12 kari karyamye ku buriri kamaze umwanya muto gapfuye. Yazuye umwana w’umupfakazi wari uri mu kiriba, nta gushidikanya akaba yari yapfuye uwo munsi. Nanone, yazuye Lazaro amuvana mu mva yari amazemo iminsi ine.
Yakoresheje Imbaraga Ze mu Buryo Buzira Ubwikunde, Burangwa n’Ubwenge no Kwita ku Bandi
15, 16. Ni ikihe gihamya kigaragaza ko Yesu yakoreshaga imbaraga ze mu buryo buzira ubwikunde?
15 Mbese, ushobora kwiyumvisha ukuntu imbaraga Yesu yari afite zashoboraga gukoreshwa nabi iyo ziza guhabwa umutegetsi udatunganye? Ariko Yesu we nta cyaha yari afite (1 Petero 2:22). Yanze kwanduzwa n’ingeso yo kugira ubwikunde, irari n’umururumba bitera abantu badatunganye gukoresha imbaraga zabo bagirira abandi nabi.
16 Yesu ntiyarangwaga n’ubwikunde mu gukoresha imbaraga ze, akaba atarigeze azikoresha ku bw’inyungu ze bwite. Igihe yari ashonje, yanze guhindura amabuye mo imigati ngo ayirye (Matayo 4:1-4). Kuba yari atunze ibintu bike byari igihamya kigaragaza ko atakoreshaga imbaraga ze mu kwishakira ubutunzi bwo mu buryo bw’umubiri (Matayo 8:20). Hari ikindi gihamya kigaragaza ko imirimo ikomeye yakoze atayikoze asunitswe n’impamvu zishingiye ku bwikunde. Iyo yakoraga ibitangaza, yabaga afite ikintu runaka yigomwe. Iyo yakizaga abarwayi, imbaraga zamuvagamo. Yumvaga ko imbaraga zimuvuyemo, ndetse no mu gihe yabaga akijije umuntu umwe gusa (Mariko 5:25-34). Nyamara, yararekaga imbaga y’abantu bakamukoraho, maze bagakira (Luka 6:19). Mbega imyifatire itarimo ubwikunde yagaragaje!
17. Ni gute Yesu yagaragaje ko yari azi gukoresha imbaraga ze mu buryo burangwa n’ubwenge?
17 Yesu yari azi gukoresha imbaraga ze mu buryo burangwa n’ubwenge. Ntiyigeze akora imirimo ikomeye ashaka kwigaragaza gusa cyangwa agamije kwiyerekana nta mpamvu (Matayo 4:5-7). Ntiyemeye gukora ibimenyetso ngo akunde amare amatsiko ya Herode yari ashingiye ku ntego mbi (Luka 23:8, 9). Aho kugira ngo Yesu yamamaze imbaraga ze, incuro nyinshi yabwiraga abo yabaga yakijije kutagira uwo babibwira (Mariko 5:43; 7:36). Ntiyashakaga ko abantu bafata imyanzuro ku bihereranye na we bashingiye ku makabyankuru.
18-20. (a) Ni iki cyatumaga Yesu akoresha imbaraga ze nk’uko yazikoresheje? (b) Ni ibihe byiyumvo ugira ku bihereranye n’ukuntu Yesu yakijije umuntu wari igipfamatwi?
18 Uwo muntu wari ufite imbaraga nyinshi, ari we Yesu, yari atandukanye cyane n’abategetsi bagiye bakoresha imbaraga zabo batishyira mu mwanya w’abandi ngo bite ku byo bakeneye no ku ngorane zabo. Yesu yitaga ku bantu. Kubona abantu bababaye byonyine byamukoraga ku mutima bigatuma abakiza imibabaro (Matayo 14:14). Yitaga cyane ku byiyumvo byabo no ku byo babaga bakeneye, kandi uko kwita ku bandi mu buryo bwuje urukundo byagiraga ingaruka ku buryo yakoreshaga imbaraga ze. Urugero rushishikaje rw’ibyo turusanga muri Mariko 7:31-37.
19 Icyo gihe, imbaga y’abantu benshi basanze Yesu bamuzaniye abantu benshi bari barwaye, maze arabakiza bose (Matayo 15:29, 30). Ariko kandi, Yesu yatoranyijemo umuntu umwe maze aba ari we yitaho mu buryo bwihariye. Uwo muntu yari igipfamatwi kandi adedemanga. Yesu ashobora kuba yarabonye ukuntu uwo muntu yari yagize ipfunwe mu buryo bwihariye. Yafashe uwo muntu abigiranye ubwitonzi maze amushyira ku ruhande
20 Mbega ukuntu bishishikaje gutekereza ko no mu gihe Yesu yakoreshaga imbaraga yahawe n’Imana zo gukiza abababaye yagaragazaga ko yitaga ku byiyumvo byabo mu buryo burangwa n’impuhwe! Mbese, ntibitanga icyizere kumenya ko Yehova yashyize Ubwami bwa Kimesiya mu maboko y’Umutegetsi nk’uwo ugira impuhwe kandi akita ku bandi?
Igihamya Kigaragaza Ibizabaho mu Gihe Kizaza
21, 22. (a) Ibitangaza Yesu yakoze byagaragazaga iki? (b) Kubera ko Yesu ategeka imbaraga kamere, ni iki twakwitega ko azakora mu gihe cy’ubutegetsi bw’Ubwami bwe?
21 Imirimo ikomeye Yesu yakoze ku isi yari umusogongero gusa w’imigisha ikomeye kurushaho izabaho mu gihe cy’ubutegetsi bwe bwa cyami. Mu isi nshya y’Imana, Yesu azongera akore ibitangaza
22 Yesu azatuma ibinyabuzima byo ku isi n’ibibikikije byongera gukorana mu rugero rutunganye. Wibuke ko yagaragaje ko ategeka imbaraga kamere igihe yacubyaga inkubi y’umuyaga. Nta gushidikanya rero, mu gihe cy’ubutegetsi bw’Ubwami bwa Kristo, abantu ntibazatinya ko bakwibasirwa n’imiyaga ikomeye, imitingito y’isi, kuruka kw’ibirunga cyangwa izindi mpanuka kamere. Kubera ko Yesu ari we Mukozi w’Umuhanga, Yehova akaba yaramukoresheje mu kurema isi n’ibinyabuzima byose biyiriho, asobanukiwe neza ibintu bigize iyi si. Azi uko umutungo wayo wakoreshwa mu buryo bukwiriye. Mu gihe cy’ubutegetsi bwe, iyi si yose uko yakabaye izahindurwa Paradizo.
23. Kubera ko Yesu ari Umwami, ni gute azahaza ibyo abantu bakeneye?
23 Bite se ku bihereranye n’ibyo abantu bakeneye? Kuba Yesu yarashoboye kugaburira abantu babarirwa mu bihumbi bakarya bagahaga akoresheje utwokurya duke cyane, biduha icyizere cy’uko ubutegetsi bwe buzavanaho inzara burundu. Ni koko, hazatangwa ibyokurya bitubutse nta kurobanura abantu ku butoni, bitume inzara irangira burundu (Zaburi 72:16). Kuba afite ububasha bwo gukiza indwara bitwereka ko abarwayi, impumyi, ibipfamatwi, ibimuga n’ibirema, bazakizwa, mu buryo bwuzuye kandi burundu (Yesaya 33:24; 35:5, 6). Ubushobozi afite bwo kuzura abapfuye buduha icyizere cy’uko kuba ari Umwami wo mu ijuru ufite imbaraga bikubiyemo no kuba afite ububasha bwo kuzura abantu babarirwa muri za miriyoni nyinshi Se yishimira cyane kwibuka.
24. Mu gihe dutekereza ku bihereranye n’imbaraga za Yesu, ni iki twagombye kuzirikana, kandi kuki?
24 Mu gihe tugitekereza ku mbaraga za Yesu, nimucyo tujye tuzirikana ko uwo Mwana yigana Se mu buryo bwuzuye (Yohana 14:9). Bityo rero, uko Yesu akoresha imbaraga ze biduha ishusho igaragara neza y’ukuntu Yehova na we akoresha imbaraga ze. Urugero, tekereza ukuntu Yesu, abigiranye impuhwe, yakijije umuntu umwe wari urwaye ibibembe. Yesu yamugiriye impuhwe maze amukoraho, aramubwira ati “ndabishaka” (Mariko 1:40-42). Binyuriye ku nkuru nk’iyi, mu by’ukuri Yehova aba arimo avuga ati ‘uko ni ko nkoresha imbaraga zanjye!’ Mbese, wumva udasunikiwe gusingiza Imana yacu ishobora byose, kandi ukanayishimira kuba ikoresha imbaraga zayo mu buryo nk’ubwo burangwa n’urukundo?
^ par. 1 Inyanja ya Galilaya isanzwe izamo umuhengeri mu buryo butunguranye. Kubera ko icyo kiyaga gifite ubutumburuke buri hasi (ubutumburuke bwa metero 200 hasi y’ubutumburuke bw’inyanja), aho ngaho umwuka uba ushyushye cyane kuruta uwo mu turere tuhakikije, ibyo bikaba bituma ikirere kibamo imivurungano. Imiyaga ihuha cyane ihuha mu Kibaya cya Yorodani iturutse ku Musozi Herumoni, uherereye mu majyaruguru. Gutuza by’akanya gato bishobora guhinduka mu buryo butunguranye hakaza inkubi y’umuyaga ikomeye.
^ par. 12 Ikindi kandi, rimwe na rimwe Amavanjiri akomatanyiriza hamwe ibitangaza byinshi akabivuga muri rusange. Urugero, igihe kimwe “ab’umudugudu wose” baje kumureba, maze akiza “benshi” bari barwaye.
^ par. 19 Gucira amacandwe byari uburyo cyangwa ikimenyetso cyo gukiza cyari cyemewe n’Abayahudi ndetse n’Abanyamahanga, kandi kuba amacandwe yarakoreshwaga mu gukiza indwara, bivugwa mu nyandiko za ba rabi. Yesu ashobora kuba yaraciriye amacandwe ashaka gusa kwereka uwo muntu ko indwara ye yari igiye gukira. Uko byaba biri kose, Yesu ntiyakoresheje amacandwe nk’ikintu kamere cyo gukiza indwara.


text:
“Dukundane mu bikorwa no mu kuri”
“Nimucyo dukundane, atari mu magambo cyangwa ku rurimi gusa, ahubwo dukundane mu bikorwa no mu kuri.”—1 YOH 3:18.
1. Ni uruhe rukundo rukomeye cyane, kandi kuki? (Reba ifoto ibimburira iki gice.)
URUKUNDO rushingiye ku mahame akiranuka (ari rwo a·gaʹpe), ni impano ituruka kuri Yehova (1 Yoh 4:7). Ni rwo rukundo rukomeye cyane. Nubwo urwo rukundo rurangwa n’ubwuzu n’urugwiro, ikintu k’ingenzi kiruranga ni ibikorwa bizira ubwikunde umuntu akorera abandi kugira ngo bagubwe neza. Hari igitabo gisobanura ko a·gaʹpe ari urukundo “rugaragarira mu bikorwa.” Iyo tugaragaje urukundo ruzira ubwikunde, cyangwa tukarugaragarizwa, imibereho yacu irushaho kuba myiza, tukishima kandi tukagira ubuzima bufite intego.
2, 3. Yehova yagaragaje ate ko yakunze abantu urukundo ruzira ubwikunde?
2 Yehova yakunze abantu na mbere y’uko arema Adamu na Eva. Yaremye isi kugira ngo abantu bazayitureho iteka bishimye. Ibyo Yehova ntiyabikoze kuko hari icyo bimumariye, ahubwo yifuzaga ko bidushimisha. Nanone yagaragaje urukundo ruzira ubwikunde, igihe yahaga abantu ibyiringiro byo kubaho iteka muri Paradizo.
3 Adamu na Eva bamaze kwigomeka, Yehova yakoze ikintu gikomeye cyane kigaragaza urukundo ruzira ubwikunde. Yateganyije igitambo k’inshungu yo gucungura abari kuzakomoka kuri abo bantu babiri bigometse, kuko yari yiringiye adashidikanya ko bamwe muri bo bari kuzishimira cyane urukundo rwe (Intang 3:15; 1 Yoh 4:10). Ni yo mpamvu uhereye igihe Yehova yasezeranyaga ko hari kuzabaho Umukiza, yabonaga ari nk’aho icyo gitambo cyamaze gutangwa. Nyuma y’imyaka igera ku 4.000, Yehova yarigomwe cyane atanga Umwana we w’ikinege kugira ngo apfire abantu (Yoh 3:16). Twishimira rwose ko Yehova yadukunze urukundo ruzira ubwikunde!
4. Ni iki kigaragaza ko abantu badatunganye bashobora kugaragaza urukundo ruzira ubwikunde?
4 Natwe dushobora kugaragaza urukundo ruzira ubwikunde, kubera ko Imana yaturemye mu ishusho yayo. Nubwo icyaha twarazwe gituma kugaragaza urukundo bitugora, turacyafite ubushobozi bwo kurugaragaza. Abeli yagaragaje ko akunda Imana urukundo ruzira ubwikunde igihe yatangaga ibyiza kuruta ibindi (Intang 4:3, 4). Nowa yagaragaje urukundo ruzira ubwikunde igihe yamaraga imyaka myinshi abwiriza abantu bo mu gihe ke, kandi batamwumva (2 Pet 2:5). Aburahamu yagaragaje ko akunda Imana kurusha ibindi byose igihe yemeraga gutamba umwana we Isaka (Yak 2:21). Twifuza kwigana abo bagabo b’indahemuka, tukagaragaza urukundo no mu gihe byaba bitugoye.
URUKUNDO NYAKURI NI URUKUNDO RUMEZE RUTE?
5. Twagaragaza dute urukundo nyakuri?
5 Bibiliya igaragaza ko urukundo nyakuri rutagaragarira “mu magambo cyangwa ku rurimi gusa,” ahubwo ko rugaragarira “mu bikorwa no mu kuri” (1 Yoh 3:18). Ese ibyo byaba bishatse kuvuga ko tudashobora kugaragariza urukundo mu magambo? Oya rwose (1 Tes 4:18). Ahubwo bisobanura ko urukundo rwacu rutagomba kugarukira mu magambo gusa, cyanecyane mu gihe dusabwa kugira icyo dukora. Urugero, niba hari Umukristo udafite ibyokurya cyangwa imyambaro, kumwifuriza kugubwa neza ntibyaba bihagije (Yak 2:15, 16). Mu buryo nk’ubwo, kubera ko dukunda Yehova na bagenzi bacu, ntitumusenga gusa tumusaba ko ‘yohereza abakozi mu bisarurwa,’ ahubwo nanone dukorana umwete umurimo wo kubwiriza.—Mat 9:38.
6, 7. (a) Urukundo “ruzira uburyarya” ni urukundo rumeze rute? (b) Tanga ingero z’abantu bari bafite urukundo rurangwa n’uburyarya?
6 Intumwa Yohana yanditse ko tugomba gukundana “mu bikorwa no mu kuri.” Bityo rero, tugomba gukundana urukundo ‘rutagira uburyarya’ cyangwa urukundo “ruzira uburyarya” (Rom 12:9; 2 Kor 6:6). Ibyo bisobanura ko tudashobora kugaragaza urukundo nyakuri twishushanya. Ariko se ubundi urukundo rurimo uburyarya, ni urukundo? Oya rwose. Urwo ni urukundo rudafite icyo rumaze.
7 Reka dusuzume ingero z’abantu bari bafite urukundo rurangwa n’uburyarya. Mu busitani bwa Edeni, Satani yigize nk’aho yifurizaga Eva ibyiza, ariko ibikorwa bye byarangwaga n’ubwikunde n’uburyarya (Intang 3:4, 5). Umwami Dawidi yari afite inshuti yamuryaryaga yitwaga Ahitofeli. Ahitofeli yagambaniye Dawidi agamije inyungu ze bwite (2 Sam 15:31). Muri iki gihe nabwo, abahakanyi n’abandi bateza amacakubiri mu itorero bakoresha “akarimi keza n’amagambo ashyeshyenga,” bakigira nk’aho bakunda abantu, ariko mu by’ukuri babitewe n’ubwikunde.—Rom 16:17, 18.
8. Ni ikihe kibazo twagombye kwibaza?
8 Urukundo rurangwa n’uburyarya ruteye isoni cyane kuko ruhabanye n’urukundo rw’Imana ruzira ubwikunde. Abantu bashobora gushukwa n’urukundo rurangwa n’uburyarya, ariko Yehova we ararutahura. Yesu yavuze ko abantu b’indyarya bazahabwa igihano gikomeye (Mat 24:51). Birumvikana ko abagaragu ba Yehova batifuza rwose kugaragaza urukundo rurangwa n’uburyarya. Icyakora twagombye kwibaza tuti: “Ese buri gihe urukundo rwange ruba ruzira uburyarya, cyangwa ndikunda nkanahemuka?” Nimucyo dusuzume uburyo ikenda twagaragazamo ko urukundo rwacu “ruzira uburyarya.”
UKO TWAGARAGAZA KO ‘DUKUNDANA MU BIKORWA NO MU KURI’
9. Urukundo nyakuri rutuma dukora iki?
9 Jya wishimira gukora imirimo abandi badapfa kubona. Twagombye kwishimira gukorera abavandimwe bacu ibikorwa birangwa n’urukundo ariko tukabikora mu “ibanga,” mbese ntihagire umenya icyo twakoze. (Soma muri Matayo 6:1-4.) Ananiya na Safira bananiwe kubikora. Igihe batangaga impano, bashatse kwibonekeza, banabeshya ko batanze ibintu byinshi, ariko uburyarya bwabo bwabakozeho (Ibyak 5:1-10). Icyakora niba dukunda abavandimwe bacu by’ukuri, tuzabakorera ibyiza, ariko twirinde kubyamamaza. Urugero, abavandimwe bafasha Inteko Nyobozi gutegura amafunguro yo mu buryo bw’umwuka, babikora mu ibanga, ntibashake ko abandi bamenya ibyo bagizemo uruhare.
10. Twagaragaza dute ko twubaha abandi?
10 Jya ufata iya mbere wubahe abandi. (Soma mu Baroma 12:10.) Yesu yatanze urugero mu birebana no kubaha abandi igihe yozaga abigishwa be ibirenge (Yoh 13:3-5, 12-15). Tugomba kwihatira kwicisha bugufi nka Yesu maze tugakorera abandi. Intumwa za Yesu zasobanukiwe neza icyo Yesu yakoze ari uko zimaze guhabwa umwuka wera (Yoh 13:7). Tugaragaza ko twubaha abandi iyo twirinze gutekereza ko tubarusha agaciro bitewe n’amashuri twize, ubutunzi dufite cyangwa inshingano dufite mu murimo wa Yehova (Rom 12:3). Nanone aho kugirira ishyari abantu bashimwe, tuge twishimana na bo, niyo twaba twaragize uruhare mu byakozwe cyangwa twumva natwe twari dukwiriye gushimirwa.
11. Kuki tugomba gushimira abandi tubikuye ku mutima?
11 Jya ushimira abavandimwe bawe ubivanye ku mutima. Tugomba gushimira abavandimwe bacu, kuko amagambo meza yo gushimira ‘yubaka abandi’ (Efe 4:29). Icyakora, tugomba kubashimira tubivanye ku mutima. Bitabaye ibyo, twaba tubashyeshyenga cyangwa twihunza inshingano yo kubagira inama (Imig 29:5). Nanone gushimira umuntu ariko twarangiza tukagenda tumunegura, ni uburyarya. Intumwa Pawulo yirinze kugwa muri uwo mutego, kandi yatanze urugero rwiza mu birebana no kugaragariza abandi urukundo rutaryarya, abigaragaza abashimira. Urugero, yashimiye Abakristo b’i Korinto abivanye ku mutima kubera imyitwarire myiza bagiraga (1 Kor 11:2). Ariko igihe bakoraga ibintu bigayitse, yabagiriye inama mu bugwaneza kandi adaciye ku ruhande.—1 Kor 11:20-22.
12. Mu birebana no kwakira abandi, twagaragaza dute urukundo nyakuri?
12 Jya wakira abashyitsi. Yehova adusaba kugirira ubuntu abavandimwe na bashiki bacu. (Soma muri 1 Yohana 3:17.) Icyakora twagombye kubikora tubitewe n’intego nziza, aho kubiterwa n’impamvu izo ari zo zose zishingiye ku bwikunde. Dushobora kwibaza tuti: “Ese ntumira gusa inshuti zange, abantu bakomeye, cyangwa abashobora kuzanyitura mu bundi buryo? Cyangwa nshakisha uko nagirira ubuntu abavandimwe na bashiki bacu tutaziranye cyane cyangwa batazabona uko banyitura” (Luka 14:12-14)? Reka tuvuge ko hari Umukristo uhuye n’ibibazo by’ubukungu bitewe n’uburangare, cyangwa tukaba twaramutumiye ntadushimire. Icyo gihe, twagombye gukurikiza inama igira iti: “Mujye mwakirana mutinuba” (1 Pet 4:9). Nukurikiza iyo nama uzagira ibyishimo, kuko uzaba utanga ubitewe n’impamvu zikwiriye.—Ibyak 20:35.
13. (a) Kuki hari igihe kwihanganira abadakomeye biba bitoroshye? (b) Twakora iki ngo dufashe abadakomeye?
13 Jya ushyigikira abadakomeye. Iyo twumviye itegeko rya Bibiliya rigira riti: “mushyigikire abadakomeye, mwihanganire bose,” tuba tugaragaje ko dukundana urukundo nyakuri (1 Tes 5:14). Abantu benshi baba badakomeye mu kwizera bageraho bakagira ukwizera gukomeye, ariko abandi bo tuba tugomba gukomeza kubihanganira no kubafasha. Ibyo bishobora kuba bikubiyemo kubaha ibitekerezo byubaka byo mu Byanditswe, kubatumira tukajyana kubwiriza cyangwa kubatega amatwi. Nanone aho gutekereza ko umuvandimwe cyangwa mushiki wacu “akomeye” cyangwa ko “adakomeye,” twagombye kuzirikana ko twese hari aho tugira imbaraga n’aho tugira intege nke. Intumwa Pawulo na we yemeraga ko hari aho yari afite intege nke (2 Kor 12:9, 10). Bityo rero, twese dukeneye ko Abakristo bagenzi bacu badutera inkunga.
14. Twakora iki ngo dukomeze kubana amahoro n’abavandimwe?
14 Jya ushaka amahoro. Dukora ibyo dushoboye byose kugira ngo dukomeze kubana amahoro n’abavandimwe bacu, niyo twaba dutekereza ko batwumvise nabi cyangwa ko badufashe uko tutari. (Soma mu Baroma 12:17, 18.) Gusaba imbabazi bishobora gutuma umuntu wari wababaye acururuka, ariko twagombye kuzisaba tubivanye ku mutima. Urugero, aho kuvuga gusa uti: “Mbabajwe n’uko wiyumva utyo,” ushobora kwemera uruhare wagize muri icyo kibazo, ukavuga uti: “Mbabajwe n’uko ibyo navuze byakubabaje.” Ni iby’ingenzi cyane ko abashakanye babana amahoro. Ntibikwiriye ko umugabo n’umugore bigira nk’aho bakundana mu gihe bari mu ruhame, ariko bagera ahiherereye ntibavugane, banavugana bakabwirana amagambo mabi, cyangwa bakarwana.
15. Twagaragaza dute ko twababariye abandi tubivanye ku mutima?
15 Jya ubabarira. Iyo umuntu adukoshereje, turamubabarira kandi tukirinda kumurwara inzika. Iyo ‘twihanganirana mu rukundo, tukihatira cyane gukomeza ubumwe bw’umwuka mu murunga w’amahoro uduhuza,’ tuba dushobora kubabarira abadukoshereje, bashobora no kuba batazi ko badukoshereje (Efe 4:2, 3). Kugira ngo tubabarire by’ukuri, tugomba kurinda imitekerereze yacu, ‘ntitubike inzika y’inabi twagiriwe’ (1 Kor 13:4, 5). Dukomeje kubika inzika, bishobora gutuma tudakomeza kugirana ubucuti n’abavandimwe na bashiki bacu ndetse na Yehova (Mat 6:14, 15). Nanone, dushobora kugaragaza ko twababariye abadukoshereje mu gihe dusenga tubasabira.—Luka 6:27, 28.
16. Twagombye kubona dute inshingano duhabwa mu murimo wa Yehova?
16 Jya wigomwa. Iyo duhawe inshingano mu murimo wa Yehova, tuba tubonye uburyo bwo kugaragaza urukundo nyakuri, ‘ntidushake inyungu zacu bwite, ahubwo tugashaka iza bagenzi bacu’ (1 Kor 10:24). Urugero, mu makoraniro yacu, abashinzwe kwakira abantu bagera aho ikoraniro ribera mbere y’abandi. Icyakora aho kugira ngo abo bavandimwe bitwaze iyo nshingano, bishakire imyanya myiza yo kwicaramo cyangwa bayishakire abagize imiryango yabo, abenshi muri bo bahitamo gufata imyanya itari myiza cyane, mu gice bakoreramo. Iyo bigomwe muri ubwo buryo, baba bagaragaje ko bafite urukundo ruzira ubwikunde. Twabigana dute?
17. Urukundo nyakuri ruzatuma umuntu wakoze icyaha gikomeye akora iki?
17 Ihane kandi wirinde gukora ibyaha mu ibanga. Hari Abakristo baba barakoze ibyaha bikomeye bakagerageza kubihisha kugira ngo batikoza isoni cyangwa bakababaza abandi (Imig 28:13). Icyakora iyo myifatire ntirangwa n’urukundo, kubera ko igira ingaruka ku wakoze icyaha n’abandi. Ishobora gutuma umwuka w’Imana utagera mu itorero bityo rikabura amahoro (Efe 4:30). Urukundo nyakuri ruzatuma Abakristo bakoze ibyaha bikomeye babibwira abasaza maze babafashe mu buryo bukwiriye.—Yak 5:14, 15.
18. Kuki urukundo nyakuri ari ingenzi?
18 Urukundo ni wo muco w’ingenzi kuruta indi yose (1 Kor 13:13). Ni rwo rugaragaza ko turi abigishwa ba Yesu kandi ko twigana Yehova, we Soko y’urukundo (Efe 5:1, 2). Pawulo yaranditse ati: ‘ntafite urukundo, nta cyo naba ndi cyo’ (1 Kor 13:2). Nimucyo rero dukomeze kugaragaza urukundo atari “mu magambo” gusa, ahubwo dukundane “mu bikorwa no mu kuri.”


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
1 Ibyo Obadiya yeretswe:
Ibi ni byo Umwami w’Ikirenga Yehova yavuze ku birebana na Edomu+ ati “hari inkuru twumvise iturutse kuri Yehova, kandi hari intumwa yatumwe ku mahanga ngo ivuge iti ‘nimuhaguruke mwa mahanga mwe, nimuze tujye kurwana na we.’”+
2 “Dore nakugize muto mu mahanga;+ uri insuzugurwa cyane.+
3 Wowe utuye mu bwihugiko bwo mu rutare,+ ugatura mu mpinga y’umusozi, ubwibone bwo mu mutima wawe ni bwo bwagushutse,+ uribwira mu mutima wawe uti ‘ese hari uwamanura akangeza hasi?’
4 Niyo watumbagira ukagera hejuru cyane nka kagoma, cyangwa ukarika icyari cyawe hagati y’inyenyeri, nzahakumanura,”+ ni ko Yehova avuga.
5 “Abajura baramutse baje iwawe cyangwa abasahuzi baramutse baje iwawe nijoro, bagucecekesha mu rugero rungana iki?+ Ese ntibakwiba gusa ibyo bashaka? Cyangwa se abasaruzi b’imizabibu baje gusarura iwawe, ntibasigaza iyo guhumba?+
6 Mbega ukuntu bene Esawu bashakishijwe uruhindu!+ Mbega ukuntu ubutunzi bwabo bari barahishe bwasahuwe!
7 Baragushushubikanyije bakugeza ku rugabano. Abo mwari mwaragiranye isezerano bose baragushutse.+ Abo mwari mubanye amahoro barakunesheje.+ Kubera ko umeze nk’umuntu utagira ubushishozi,+ abo mwasangiraga bazagutega umutego umeze nk’urushundura.
8 Ese si ko bizagenda kuri uwo munsi?,” ni ko Yehova abaza.
“Uwo munsi nzarimbura abanyabwenge bo muri Edomu+ n’abantu barangwa n’ubushishozi bo mu karere k’imisozi miremire ya Esawu.
9 Yewe Temani+ we, abanyambaraga bawe bazakuka umutima,+ kuko buri wese mu bakomoka mu karere k’imisozi miremire ya Esawu azicwa,+ akarimburwa.+
10 Urugomo wagiriye umuvandimwe wawe Yakobo+ ruzatuma ukorwa n’isoni,+ kandi uzarimburwa kugeza iteka ryose.+
11 Igihe wareberaga, igihe abanyamahanga bafataga ingabo ze bakazitwara ho iminyago,+ igihe abanyamahanga binjiraga mu marembo ye+ bagakorera ubufindo kuri Yerusalemu,+ icyo gihe nawe wari kimwe na bo.
12 “Ntiwagombaga kwishima hejuru y’umuvandimwe wawe+ umunsi yagiriyeho amakuba; ntiwagombaga kunezerwa igihe Abayuda barimbukaga,+ kandi ntiwari ukwiriye kubishongoraho igihe bari mu byago.
13 Ntiwari ukwiriye kwinjira mu marembo y’ubwoko bwanjye umunsi bagwirirwaga n’amakuba.+ Si wowe wari ukwiriye kurebera akaga yahuye na ko ku munsi w’ibyago bye; ntiwari ukwiriye kurambura ukuboko kwawe ngo usahure ubutunzi bwe ku munsi yagwiririwe n’amakuba.+
14 Ntiwagombye kuba warahagaze mu mahuriro y’inzira ngo wice abantu be bacitse ku icumu,+ kandi ntiwari ukwiriye gufata abe barokotse ngo ubashyikirize abanzi babo igihe bagwirirwaga n’amakuba.+
15 Umunsi Yehova azahagurukira amahanga yose uri bugufi.+ Ibyo wabagiriye ni byo nawe uzagirirwa.+ Ibyo wakoze bizakugaruka ku mutwe.+
16 Uko mwanywereye ku musozi wanjye wera, ni na ko amahanga yose azakomeza kunywa.+ Azanywera ku gikombe cy’umujinya w’Imana agotomere, amere nk’atarigeze kubaho.
17 “Abacitse ku icumu bazajya ku musozi wa Siyoni,+ kandi uzahinduka ahantu hera.+ Inzu ya Yakobo izigarurira umurage wayo.+
18 Inzu ya Yakobo izahinduka umuriro,+ inzu ya Yozefu izahinduka ikirimi cy’umuriro, inzu ya Esawu ihinduke igikenyeri+ maze bayitwike bayikongore. Mu nzu ya Esawu nta wuzarokoka,+ kuko Yehova ari we ubivuze.
19 Bazigarurira Negebu, akarere k’imisozi miremire ya Esawu,+ Shefela n’igihugu cy’Abafilisitiya.+ Bazigarurira uturere two mu ntara ya Efurayimu+ n’utwo mu ntara ya Samariya;+ Benyamini azigarurira Gileyadi.+
20 Abanyagano bo muri iki gihome,+ ni ukuvuga Abisirayeli, bazigarurira ibyari iby’Abanyakanani+ kugeza i Sarefati.+ Abanyagano b’i Yerusalemu bari i Sefaradi bazigarurira imigi y’i Negebu.+
21 “Abo kubakiza+ bazazamuka bajye ku musozi wa Siyoni+ kugira ngo bacire imanza akarere k’imisozi miremire ya Esawu,+ kandi ubwami buzaba ubwa Yehova.”+
Yohereze
Yohereze
BIBILIYA-UBUHINDUZI BW'ISI NSHYA
Obadiya 1
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Akarere ka Musanze karasobanura ko kuba kari ku isonga mu gihugu mu kugaragaza icyaha cy’ingengabitekerezo ya Jenoside bifitwemo uruhare n’abaturage ndetse n’ubuyobozi butaruzuza ibisabwa byose mu kubungabunga ibimenyetso by’amateka ya Jenoside yakorewe Abatutsi birimo inzibutso.
Ubushakashatsi ku mibanire y’Abanyarwanda bwakozwe mu mwaka wa 2015 na Komisiyo y’Ubumwe n’Ubwiyunge (NURC), bwagaragaje ko Akarere ka Musanze kari ku isonga mu gihugu mu kuba karangwamo ingengabitekerezo ya Jenoside ku gipimo cya 78.9%, ni mu gihe mu baturage babajijwe abangana na 79.2% bavuga ko bakibona mu ndorerwamo y’amoko muri ako karere.
Uko uturere twakurikiranye, Musanze niyo ifite umubare munini
Ikinyamakuru Izuba Rirashe dukesha iyi nkuru, kivuga ko Uwamaliya Marie Claire, Umuyobozi wungirije w’Akarere ka Musanze ushinzwe imibereho myiza y’abaturage, yabwiye abanyamakuru ko adahabanya n’ibyagaragajwe n’ubushakashatsi bwa NURC, bityo akagaragaza ko nyuma yo kwisuzuma nk’ubuyobizi bamenye aho ikibazo kiri.
Agira ati “…mu bihe byo kwibuka muri iyi Ntara yacu y’Amajyaruguru by’umwihariko mu karere ka Musanze hagiye hagaragara amagambo nakwita ko ari ayo gusesereza….”
Uwamaliya agaragaza kandi ko kuba inzibutso za Jenoside yakorewe Abatutsi eshatu ziri mu Karere ka Musanze zimaze imyaka 23 zitabungabungwa nk’uko bikwiye, na byo biri mu bituma ako karere gashyirwa ku isonga mu kugaragaza ibikorwa bihembera ingengabitekerezo ya Jenoside.
Ati “Nk’uko munabizi kugeza uyu munsi Akarere ka Musanze nta rwibutso dufite rwo ku rwego rw’akarere; inzibutso zose dufite yaba Urwibutso rwa Muhoza, yaba urwa Kinigi ndetse yaba n’urwa Busogo nta rwibutso na rumwe dufite ruri ku rwego rw’akarere, icyo na cyo kiri muri ya ngingo navuze ituma habaho guhembera ingengabitekerezo ya Jenoside.”
Mu gusobanura impamvu Akarere ka Musanze kari ku isonga mu gihugu mu kugaragaza icyaha cy’ingengabitekerezo ya Jenoside, Uwamaliya agaragaza kandi umwihariko w’Urwibutso rwa Muhoza rumaze igihe rutavugwaho rumwe aho runengwa bikomeye n’abarokotse Jenoside yakorewe Abatutsi bafite ababo baruruhukiyemo.
Ati “…by’umwihariko hano kuri uru rwibutso rwa Muhoza hashyinguwemo Abatutsi bazize Jenoside yakorewe Abatutsi ariko kandi hakaba hanashyinguwemo n’Abatutsi bazize abacengezi byaba mu mwaka wa 1997 cyangwa mu mwaka wa 1998; iyo ngingo na yo yiyongera ku gutuma tuza ku isonga y’icyo kibazo cyo guhembera ingengabitekerezo.”
Ku rundi ruhande abamenyereye amateka y’Akarere ka Musanze bavuga ko kuba kavukamo benshi mu bantu bakomeye bagize uruhare muri Jenoside yakorewe Abatutsi ariko bakaba badatahuka bava muri Kongo na byo bitiza umurindi icyaha cy’ingengabitekerezo muri ako karere.
Umwe mu bavuga rikijyana wo mu Karere ka Musanze agira ati “Hano hirya muri Kongo hariyo benshi birirwa bihisha kubera uruhare rwabo muri Jenoside, abo bantu bagirana ’communication’ n’abaturage b’ino aha kuko bahamagarana ku matelefoni; ntushobora kumenya ngo baba baganira ibiki, gusa uko byagenda kose ntibavuga ibyiza (…) jye nsanga mu gushaka impamvu turi ku isonga mu ngengabitekerezo ya Jenoside iyi ngingo na yo yakwitabwaho.”
Nyuma y’uko ikibazo kigaragaye hakozwe iki?
Uwamaliya asobanura ko ako karere kiyemeje kurushaho kwegera abaturage basobanurirwa gahunda zose zashyizweho na Leta hagamijwe kwimakaza ubumwe n’ubwiyunge harimo gahunda ya ‘Ndi Umunyarwanda’ hitabwa by’umwihariko ku rubyiruko, akaba ngo ari gahunda zishyirwa mu bikorwa binyuze mu bikorwa by’itorero no mu nama abayobozi bagirana n’abaturage.
Umuyobozi wungirije w’Akarere ka Musanze ushinzwe imibereho myiza y’abaturage, atangaza kandi ko ako karere kamaze kwemeza ahagomba kubakwa urwibutso rwa Jenoside rw’ako karere ruzaba rwujuje ibyangombwa byose bisabwa; ibintu ngo byemejwe ko bigomba gukorwa mu mwaka w’ingengo y’imari wa 2017/18.
“Uyu munsi turimo turagerageza kugira ngo tube twagira urwibutso ruri ku rwego rw’akarere; ubu twararangije no guhitamo aho tuzarushyira, twahisemo gukora extension (kwagura) y’Urwibutso rwa Busogo kuko ari ho twabonye hari ubutaka bunini kandi ikindi aho twakorera extension y’urwibutso nta bikorwa remezo byatuzitira cyane gutanga ingurane z’abaruturiye.”
Abaturage bo bavuga iki?
Ku ruhande rw’abaturage bo mu mirenge itandukanye y’Akarere ka Musanze babashije kuganira n’Izuba Rirashe, abenshi bavuga ko aho batuye babona ingengabitekerezo ya Jenoside yarahacitse mu gihe abandi bo bavuga ko ibikorwa biyihembera bigaragara mu gihe cyo kwibuka nubwo ngo na byo bigenda bigabanuka.
Cyakora abo baturage bahuriza ku kuvuga ko nyuma yo kubona ingaruka Jenoside yakorewe Abatutsi yagize ku muryango Nyarwanda biyemeje kunga ubumwe bamaganira kure ibintu byose byakongera kubacamo ibice nk’uko byagenze mu mwaka wa 1994.
Bucyensenge Gratien, umwe muri abo baturage utuye mu Kagari ka Bukinanyana, Umurenge wa Cyuve, agira ati “Ntawe Jenoside yakorewe Abatutsi itagizeho ingaruka (…) isomo twakuyemo ni ukubakira ku bunyarwanda twirinda icyakongera kuducamo ibice, ntidushaka ko Jenoside yongera kuba mu Rwanda rwacu, nk’abaturage ntidushobora kubyemera; ni yo mpamvu uwari we wese washaka kuducamo ibice tuzamwima amatwi ahubwo tukabimenyesha ubuyobozi bwacu!”


text:
Abaturage bamwe bo mu Murenge wa Jali mu Karere ka Gasabo kubona amazi ni ihurizo rikomeye, nubwo ari mu Mujyi wa Kigali harimo abavuga ko bakora urugendo rugera ku isaha bajya kuvoma ku masoko.
Aba baturage batuye mu bice byo hejuru ku musozi wa Jali, bagaragaza ko bakomerewe n’ikibazo cy’amazi, bamwe ntibanibuka igihe aherukira kugera ku ivomo bari bafite, ubu rigaragara ko atahaheruka.
Umwe muri aba baturage b’i Jali, Gahire Theoneste, aganira n’Izubarirashe.rw yagize ati “Urebye haciyeho nk’amezi abiri cyangwa akwezi kumwe. Urebye tuvoma kure bidutwara nk’isaha. Cyangwa twaba twabonye agafaranga tugafata nk’abanyonzi bakajya kuyazana ku kigo cya gisirikare, ariko biba bihenze cyane. Igera hano ijerekani imwe (litiro 20) igura amafaranga 200.”
Gahire kimwe na bagenzi be bavuga ko batazi igihe bazabonera amazi, nka kimwe mu byo ababura cyane, dore ko ibikorwa by’amashanyarazi byo biri kubagezwaho.
Ikigo gishinzwe gukwirakwiza amazi (WASAC) kigaragaza ko iki kibazo cy’amazi muri Jali kizakemuka, kuko kiri muri gahunda.
Uvuye i Jali, ukamanuka ugana mu gice cya Gihogwe, ho WASAC yamaze kuhubaka ikigega, inashyiraho imashini izafasha mu gukwirakwiza amazi mu ngo zibarirwa muri 300 na zo kubona amazi byakomereraga.
Umuyobozi ushinzwe gukwirakwiza amazi n’isuku mu mijyi, Rutagungira Methode, asobanura ko ibi bice bidafite amazi hari gushakwa uko abagezwaho.
Asobanura ko umushinga wo kuyahageza ushamikiye ku mushinga wa Nzove, uruganda rw’amazi aturuka ku ruzi rwa Nyabarongo, WASAC iteganya ko uzafasha abaturage bagera ku bihumbi 15. Ariko ikigega kimaze kuhagezwa gishobora guha abantu 2500.
Uretse muri iki gice cya Jali, agaragaza ko amazi y’umushinga wa Nzove yahaza Umujyi wa Kigali, ariko bisaba WASAC kubanza kuzuza imiyoboro.
Yabwiye Izubarirashe.rw ati “Aho umushinga wa Nzove tuwutahiye …biriya bigega biri ku Gisozi bihora byuzuye, ikiriho gikorwa ni ugushakisha imiyoboro kugira ngo amazi ashobore kugera ku bantu benshi kandi bahore bayafite.“
Akomeza avuga ko nyuma yo kuzuza ibirometero birindwi mu gice cya Gihogwe, muri Nyakanga 2015 uzaba ufite ibirometero birindwi kugira ngo abo mu bice bya Gatsata batabona amazi na bo abagereho.
Ku baturage bo mu bice byo hejuru ya Jali, uyu muyobozi avuga ko nabo bari muri gahunda kugezwaho amazi, ariko akavuga ko bisaba imashini n’ibigega bizagenda bikorwa.
WASAC inavuga ko ibice bya Kanombe, Gikondo, naho bagisaranganya amazi kuko imiyoboro yayo idafatiye ku mushinga wa Nzove, ariko ibice biwufatiyeho nka za Nyamirambo ikibazo cy’’ibura ry’amazi cyabaye amateka.
Atanga icyizere muri ibyo bice, Rutagungira ati “Nk’abari muri biriya bice, turabizeza ko hari umuyoboro mushya turi kubaka uva muri Mont Kigali ugera Rebero … ku buryo tuzahuza n’abantu ba Gikondo, za Kagarama, za Niboye bahorane amazi ahoraho.”
Akomeza avuga ko WASAC izakomereza ku batuye za Samuduha na Busanza.
By’umwihariko ku baturage bo mu Murenge wa Jali, bakijya kuvoma ku masoko, bahangayikishijwe n’ibikorwaremezo. Mu tugari tumwe tw’uyu murenge wa Jali, muri Mata uyu mwaka nibwo hakandagiye imodoka, kuko nta muhanda wageragamo.
Hifashishijwe gahunda y’Ubudehe, aho abaturage bakora imirimo bagahembwa amafaranga 1500 ku mubyizi. Hakozwe umuhanda ubafasha. Bakavuga ko ibyo WASAC yashobora gukora yabikora, mu gucukura imiyoboro, ibikorwa by’imiganda n’iby’Ubudehe bigafatanya kuyicukura, ariko bakabona amazi meza.
Munyembabazi Martin utuye mu Kagali ka Nyamitanga, yabwiye Izubarirashe.rw ati “Niba ari umuntu wabazwe, twagombaga gufata ingobyi ya kinyarwanda, ariko cyamaze gukemuka. Cyangwa nk’umusore wasezeranye agakodesha imodoka, ikamugeza nzira, bakaza n’agatimba bakurura, ugasanga ni ikibazo. Umuhanda turawubonye, ikibazo gisigaye ni amazi n’amashanyarazi ari hamwe.”
Umuyobozi Wungirije ushinzwe imibereho myiza mu Karere, Nyirabahire Lagwida, agaragaza ko Akarere ka Gasabo mu mihigo yako kari gukora uko gashoboye, ngo abaturage bose babone amazi meza n’amashanyarazi aho ataragera.


text:
Muri iyi minsi ku bakoresha imashini zirimo Porogaramu za Microsoft (aha mutubabarire ku kinyarwanda kivanze n'indimi z'amahanga
), mwabonye ko hadutse Operating nshya ya Window 8, ikunze kugora rero kubona ka kabuton (Akaburungu) ka Windows kakwereka aho utangirira. Twifuje kubasangiza uko mwakwikorera indi Start Menu ibafasha kugera kuri porogaramu zose mwifuza gukoresha mutarinze kujya muri rwinshi
[Amashusho akurikira arabereka uko bigenda ]▼
Shyira akabeba (sourie/Mouce) kuri taskbar Kanda buton y'ibumoso,
zamuka ukande ahanditse Toolbars ukomeze ujye ahanditse New toolbar,
harafunguka idirishya riguha ahanditse Folder hasi maze wandikemo iyi aya magambo. ( Ushobora gukora Copy Paste )
%ProgramData%\Microsoft\Windows\Start Menu\Programs
Urangije urabona Menu ikoze gutya maze ujye uhitamo porogaramu ushaka gukoresha
Clement Mukimbili